ΒΟΥΛΗ ΤΩΝ ΕΛΛΗΝΩΝ
ΠΕΡΙΟΔΟΣ Κ΄- ΣΥΝΟΔΟΣ Γ΄ 
ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ

             

                                                        Π Ρ Α Κ Τ Ι Κ Ο
                                                (Άρθρο 40 παρ. 1 Κ.τ.Β.)

[bookmark: _Hlk213683497]Στην Αθήνα, σήμερα, 10 Νοεμβρίου 2025, ημέρα Δευτέρα και ώρα 15.55΄, στην Αίθουσα «Προέδρου Δημητρίου Γεωργ. Παπασπύρου» (150) του Μεγάρου της Βουλής,  συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων υπό την προεδρία της Προέδρου  του Αντιπροέδρου της, κυρίου Δημητρίου Καιρίδη, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εθνικής Άμυνας «Κύρωση της Επιστολής Προσφοράς του Προέδρου του Διοικητικού Συμβουλίου του Οργανισμού για τη Συνεργασία στους Κοινούς Εξοπλισμούς [Organisation Conjointe de Coopération en matière d'Armement / Organisation for Joint Armament Co-operation (OCCAR)] και της Επιστολής Αποδοχής του Γενικού Διευθυντή της Γενικής Διεύθυνσης Αμυντικών Εξοπλισμών και Επενδύσεων, οι οποίες από κοινού συναποτελούν τη Συμφωνία μεταξύ του OCCAR και της Κυβέρνησης της Ελληνικής Δημοκρατίας, όπως αναφέρεται στο άρθρο 37 της Σύμβασης του OCCAR, σχετικά με τη διαχείριση από τον OCCAR του Προγράμματος Κορβέτας Περιπολίας Πολλαπλών Αποστολών και Αρθρωτής Σχεδίασης [Modular and Multirole Patrol Corvette (MMPC)] και όλων των μελλοντικών Προγραμμάτων στα οποία η Ελληνική Δημοκρατία επιθυμεί να συμμετάσχει».
[bookmark: _Hlk213676489]Στη συνεδρίαση παρέστησαν ο Υφυπουργός Εθνικής Άμυνας, κ. Αθανάσιος Δαβάκης, καθώς και αρμόδιοι υπηρεσιακοί παράγοντες.
Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.
 Παρόντες ήταν οι Βουλευτές κ.κ. Αβραμόπουλος Δημήτριος, Αμυράς Γεώργιος, Αυγερινοπούλου Διονυσία - Θεοδώρα, Βασιλειάδης Βασίλειος (Λάκης), Βορίδης Μαυρουδής (Μάκης), Βούλτεψη Σοφία, Γκολιδάκης Διαμαντής, Δημοσχάκης Αναστάσιος (Τάσος), Καββαδάς Αθανάσιος, Καιρίδης Δημήτριος, Καραμανλής Αχ. Κωνσταντίνος, Καράογλου Θεόδωρος, Κατσανιώτης Ανδρέας, Κελέτσης Σταύρος, Κτιστάκης Ελευθέριος, Κωνσταντινίδης Ευστάθιος, Λιούτας Αθανάσιος, Νικολακόπουλος Ανδρέας, Οικονόμου Βασίλειος, Παναγιωτόπουλος Νικόλαος, Παππάς Ιωάννης, Ρουσόπουλος Θεόδωρος (Θόδωρος), Στυλιανίδης Ευριπίδης, Στυλιανίδης Χρήστος, Συρίγος Ευάγγελος (Άγγελος), Υψηλάντης Βασίλειος - Νικόλαος, Χατζηδάκης Διονύσιος, Χατζηβασιλείου Αναστάσιος (Τάσος), Χρυσομάλλης Μιλτιάδης (Μίλτος), Γιαννακοπούλου Κωνσταντίνα (Νάντια), Κατρίνης Μιχαήλ, Μάντζος Δημήτριος, Μιχαηλίδης Σταύρος, Μπιάγκης Δημήτριος, Νικητιάδης Γεώργιος, Γεροβασίλη Όλγα, Κασιμάτη Ειρήνη (Νίνα), Κεδίκογλου Συμεών, Πολάκης Παύλος, Ψυχογιός Γεώργιος, Δελής Ιωάννης, Μεταξάς Κωνσταντίνος Βασίλειος, Παπαναστάσης Νικόλαος, Συντυχάκης Εμμανουήλ, Αναγνωστοπούλου Αθανασία (Σία), Πέρκα Θεοπίστη (Πέτη), Βιλιάρδος Βασίλειος, Φωτόπουλος Στυλιανός, Ρούντας Γεώργιος, Καζαμίας Αλέξανδρος, Αποστολάκης Ευάγγελος, Γαυγιωτάκης Μιχαήλ και Σαράκης Παύλος.

ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής): Κυρίες και κύριοι συνάδελφοι αρχίζει η συνεδρίαση της Διαρκούς Επιτροπής Εθνικής Άμυνας και Εξωτερικών Υποθέσεων με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εθνικής Άμυνας «Κύρωση της Επιστολής Προσφοράς του Προέδρου του Διοικητικού Συμβουλίου του Οργανισμού για τη Συνεργασία στους Κοινούς Εξοπλισμούς [Organisation Conjointe de Cooperation en matiere d'Armement / Organisation for Joint Armament Co-operation (OCCAR)] και της Επιστολής Αποδοχής του Γενικού Διευθυντή της Γενικής Διεύθυνσης Αμυντικών Εξοπλισμών και Επενδύσεων, οι οποίες από κοινού συναποτελούν τη Συμφωνία μεταξύ του OCCAR και της Κυβέρνησης της Ελληνικής Δημοκρατίας, όπως αναφέρεται στο άρθρο 37 της Σύμβασης του OCCAR, σχετικά με τη διαχείριση από τον OCCAR του Προγράμματος Κορβέτας Περιπολίας Πολλαπλών Αποστολών και Αρθρωτής Σχεδίασης (Modular and Multirole Patrol Corvette (MMPC)) και όλων των μελλοντικών Προγραμμάτων στα οποία η Ελληνική Δημοκρατία επιθυμεί να συμμετάσχει».
Στη συνεδρίαση παρίσταται ο Υφυπουργός Εθνικής Άμυνας, κύριος Aθανάσιος Δαβάκης. Θα τοποθετηθούν οι Εισηγητές και οι Ειδικοί Αγορητές για 10 λεπτά ο καθένας και όποιος άλλος συνάδελφος επιθυμεί να μιλήσει παρακαλώ να ενημερώσει τη γραμματεία της Επιτροπής, είτε διά ζώσης είτε μέσω webex. Η συζήτηση θα ολοκληρωθεί ως είθισται με την ομιλία του κ. Υφυπουργού και θα ακολουθήσει η ψηφοφορία. 
Τον λόγο λοιπόν έχει ο Εισηγητής της Πλειοψηφίας, κ. Ιωάννης Παππάς. 
ΙΩΑΝΝΗΣ ΠΑΠΠΑΣ (Εισηγητής της Πλειοψηφίας): Κύριε Πρόεδρε, κύριε Υφυπουργέ, αξιότιμα μέλη της Επιτροπής, το σχέδιο νόμου που εισάγεται προς συζήτηση και ψήφιση αφορά την Κύρωση της Συμφωνίας μεταξύ της Ελληνικής Δημοκρατίας και του Οργανισμού για τη Συνεργασία στους Κοινούς Εξοπλισμούς, OCCAR, μέσω της Επιστολής Προσφοράς του Προέδρου του Διοικητικού Συμβουλίου του Οργανισμού και της και της Επιστολής Αποδοχής του Γενικού Διευθυντή της Γενικής Διεύθυνσης Αμυντικών Εξοπλισμών και Επενδύσεων του Υπουργείου Εθνικής Άμυνας.
Η Συμφωνία αυτή αφορά τη διαχείριση από τον OCCAR του Προγράμματος Κορβέτας Περιπολίας Πολλαπλών Αποστολών και Αρθρωτής Σχεδίασης, MMPC, καθώς και όλων των μελλοντικών Προγραμμάτων στα οποία η Ελλάδα επιθυμεί να συμμετάσχει. Υπεγράφη στις 24 Μαΐου 2023 στο Βερολίνο και την 1η Ιουνίου 2023 στην Αθήνα. Με την Κύρωση του νομοσχεδίου ολοκληρώνεται το θεσμικό βήμα, που επιτρέπει στη χώρα να συμμετάσχει ισότιμα σε έναν από τους σημαντικότερους ευρωπαϊκούς μηχανισμούς συνεργασίας στον τομέα των εξοπλισμών. Ενισχύεται έτσι η διαφάνεια, ο επιχειρησιακός συντονισμός και η μακροπρόθεσμη στρατηγική μας θέση στον αμυντικό τομέα. Ο Οργανισμός για τη συνεργασία στους κοινούς εξοπλισμούς αποτελεί διεθνή Οργανισμό, που διαχειρίζεται προγράμματα ανάπτυξης και παραγωγής αμυντικών συστημάτων εκ μέρους των κρατών μελών του. 

Ο Οργανισμός διαχειρίζεται Προγράμματα, συνολικού ύψους άνω των 200 δισεκατομμυρίων ευρώ, ετησίως. Η αποστολή του δεν περιορίζεται σε προμήθειες οπλικών συστημάτων. Κύριο έργο του, είναι η ανάπτυξη και η διαχείριση σύνθετων εξοπλιστικών Προγραμμάτων, από το στάδιο της έρευνας και σχεδίασης, έως την παραγωγή και την τεχνική υποστήριξη, για λογαριασμό ενός ή περισσότερων κρατών. Τα τελευταία χρόνια ο ρόλος του Οργανισμού ενισχύθηκε σημαντικά από την Ευρωπαϊκή Επιτροπή, η οποία του ανέθεσε υπό καθεστώς «Ιndirect Management», τη διαχείριση σύνθετων Προγραμμάτων του Ευρωπαϊκού Ταμείου Αμύνης, ADF. Η συνεργασία του Οργανισμού με την Ε.Ε. έχει αναγνωριστεί επίσημα στο πλαίσιο της Λευκής Βίβλου για την ευρωπαϊκή άμυνα, ως εργαλείο ενίσχυσης της ευρωπαϊκής αμυντικής βιομηχανίας και της τεχνολογικής αυτονομίας. 
Η αφορμή, για την εμπλοκή της χώρας μας στον OCCAR, προήλθε από τη συμμετοχή μας στο Eυρωπαϊκό Πρόγραμμα κορβέτας περιπολίας πολλαπλών αποστολών και αρθρωτή σχεδίασης, γνωστό και ως ευρωκορβέτα, το οποίο η Ευρωπαϊκή Επιτροπή έχει αναθέσει προς διαχείριση στον Οργανισμό. Η επιστολή προσφοράς καθορίζει τους όρους συνεργασίας, τα δικαιώματα και τις υποχρεώσεις κάθε πλευράς, ενώ η επιστολή αποδοχής που υπεγράφη από τον Γενικό Διευθυντή της ΓΔΑΕΕ, Γενική Διεύθυνση Αμυντικών Εξοπλισμών και Επενδύσεων, του Υπουργείου Εθνικής Άμυνας, συνεπάγεται την πλήρη αποδοχή των όρων και των κανονισμών λειτουργίας του Οργανισμού από την Ελληνική Δημοκρατία. Υπογραφή των δύο εγγράφων συνιστά συμφωνία, κατά το άρθρο 37 της συντηρητικής σύμβασης του OCCAR, με σκοπό τη θεσμική ένταξη της Ελλάδας στο πλαίσιο του Οργανισμού και τη δυνατότητα συμμετοχής σε όλα τα μελλοντικά του Προγράμματα. 
Το πρόγραμμα της Ευρωκορβέτας αφορά την ανάπτυξη μιας νέας γενιάς κορβετών, πολλαπλών αποστολών, σχεδιασμένο ώστε να καλύπτουν επιχειρησιακές ανάγκες επιτήρησης, προστασίας θαλάσσιων ζωνών, ανθυποβρυχιακού πολέμου, επιφανείας και αεράμυνας της περιοχής. Ο σχεδιασμός είναι αρθρωτός, προσαρμόσιμος στις απαιτήσεις κάθε συμμετέχουσας χώρας, επιτρέποντας διαφοροποιήσεις στον εξοπλισμό και στα υποσυστήματα. 
Η συμμετοχή της Ελλάδας διασφαλίζει πρόσβαση σε σύγχρονη ναυπηγική τεχνολογία, ενίσχυση της εγχώριας βιομηχανικής βάσης και δημιουργία συνεργιών με τα ευρωπαϊκά ναυπηγεία. Η συμφωνία αναγνωρίζει συγκεκριμένες διατάξεις, που είναι κοινές σε όλα τα κράτη μέλη του συγκεκριμένου Οργανισμού. 
Πρόνοια και ασυλία προσωπικού. Υπάλληλοι του Οργανισμού απολαμβάνουν διπλωματικής ασυλίας και αφορολογία του καθεστώτος στη μισθοδοσία τους. Η ρύθμιση αυτή είναι εναρμονισμένη με τα αντίστοιχα καθεστώτα Διεθνών Οργανισμών. Ασυλία των εγκαταστάσεων, εφόσον ο Οργανισμός δημιουργήσει γραφεία υποδομές στο ελληνικό έδαφος, αυτά τελούν υπό καθεστώς λειτουργικής ασυλίας για την απρόσκοπτη άσκηση των αρμοδιοτήτων του. 

Ειδικός σχεδιασμός επίλυσης διαφορών, καθώς προβλέπεται τριμερής διαδικασία επίλυσης νομικών διαφορών, κατά τα διεθνή πρότυπα. Οι προβλέψεις αυτές εντάσσονται σε ένα σταθερό και διαφανές πλαίσιο, που προστατεύει, τόσο τα συμφέροντα του κράτους, όσο και τη λειτουργική ανεξαρτησία του Οργανισμού. Το νομοσχέδιο καθορίζει, ότι η ισχύς του νόμου αρχίζει από τη δημοσίευσή του στην Εφημερίδα της Κυβερνήσεως και της Συμφωνίας που κυρώνεται, από τη στιγμή που πληρωθούν οι προϋποθέσεις των επιστολών που την απαρτίζουν. Η συμμετοχή της χώρας μας στον OCCAR, εντάσσεται σε μια συνεκτική εθνική στρατηγική, που συνδυάζει την αυτοδυναμία με τη θεσμική εμβάθυνση της ευρωπαϊκής συνεργασίας στον τομέα της άμυνας. 
Η Ελλάδα επιδιώκει, μέσω τέτοιων πρωτοβουλιών, να εξασφαλίσει προσβάσεις σε προηγμένες τεχνολογίες, στη συμμετοχή της εγχώριας βιομηχανίας και βελτιστοποίηση του κόστους προμηθειών. Η συνεργασία μέσω Διεθνών Οργανισμών, όπως ο OCCAR, επιτρέπει διαφάνεια, αξιοπιστία και τεχνική επάρκεια στη διαχείριση μεγάλων Προγραμμάτων. 
Παράλληλα, ενισχύει τη θέση της χώρας στο κέντρο λήψης αποφάσεων της Ε.Ε., όπου η αμυντική πολιτική και βιομηχανική διάσταση της ασφάλειας αποκτούν ολοένα και μεγαλύτερο βάρος. Η Εθνική Αμυντική Βιομηχανία αποκτά τη δυνατότητα να συμμετάσχει σε κοινά έργα έρευνας και ανάπτυξης, να συνεργαστεί με μεγάλες ευρωπαϊκές εταιρείες και να ενισχύσει την παραγωγική της βάση. Η ενσωμάτωση σε κοινά Ευρωπαϊκά Προγράμματα λειτουργεί ως πολλαπλασιαστής ισχύος για την ελληνική τεχνογνωσία σε αμυντικές υποδομές και σε ανθρώπινο δυναμικό. 
Κυρίες και κύριοι βουλευτές, η Κύρωση αυτής της Συμφωνίας αποτελεί σημαντικό ορόσημο για την παρουσία της Ελλάδας στο Ευρωπαϊκό σύστημα άμυνας και ασφάλειας. Ενισχύει την εθνική αξιοπιστία και τη διεθνή θεσμική μας υπόσταση, καθώς καταδεικνύει, ότι η χώρα συμμετέχει με ισότιμο τρόπο στα πιο προηγμένα προγράμματα ανάπτυξης οπλικών συστημάτων στην Ευρώπη. Η Συμφωνία OCCAR δεν περιορίζεται σε τεχνικό ή διοικητικό περιεχόμενο, δείχνει την επιλογή της Ελλάδας να λειτουργεί εντός των θεσμών, να ενισχύει την ευρωπαϊκή άμυνα, αλλά και να διατηρεί ακέραια την εθνική της αυτονομία στη λήψη αποφάσεων που αφορούν την ασφάλεια του ελληνικού χώρου. Η ένταξή μας στον OCCAR επιτρέπει, στο Υπουργείο Εθνικής Άμυνας, να αξιοποιεί διεθνή πρότυπα διαχείρισης, να μειώνει γραφειοκρατικά βάρη και να εξασφαλίζει οικονομίες κλίμακας μέσα από κοινές προμήθειες. Ταυτόχρονα, δημιουργεί ένα θεσμικό πλαίσιο εμπιστοσύνης και λογοδοσίας, που ενισχύει τη διαφάνεια σε όλα τα στάδια της εξοπλιστικής πολιτικής. 
Κυρίες και κύριοι συνάδελφοι, η άμυνα της χώρας δεν είναι υπόθεση στιγμής, είναι προϊόν διαρκούς σχεδιασμού, τεχνολογικής προόδου και θεσμικής συνέπειας. Η Κύρωση της Συμφωνίας με τον OCCAR υπηρετεί ακριβώς αυτή τη φιλοσοφία. Η Ελλάδα επιλέγει να είναι παρούσα σε ευρωπαϊκές πρωτοβουλίες, όχι ως παρατηρητής, αλλά ως διαμορφωτής.  Επιλέγει να συμμετέχει ενεργά στη δημιουργία μιας Ευρώπης ικανής να προστατεύει τον εαυτό της, χωρίς να απομειώνει τη δική της εθνική αποτρεπτική ισχύ. 
Η συνεργασία και η αυτοδυναμία δεν είναι έννοιες αντιθετικές, η πρώτη εξασφαλίζει σταθερότητα, η δεύτερη κατοχυρώνει ανεξαρτησία. Η Ελλάδα προχωρά με συνείδηση αυτής της τόσο σοβαρής ισορροπίας. Επενδύει στη συλλογική ασφάλεια της Ευρώπης, αλλά παραμένει εγγυητής της ασφάλειας του ελληνικού χώρου. Η Συμφωνία με τον OCCAR είναι μια ακόμη απόδειξη, ότι η χώρα μας διαθέτει στρατηγικό σχέδιο, θεσμική συνέχεια και διεθνή αξιοπιστία. Ενισχύει την αποτρεπτική μας ικανότητα, ενδυναμώνει την  βιομηχανική μας βάση και αναβαθμίζει τη θέση μας στους ευρωπαϊκούς αμυντικούς θεσμούς. 
Σας καλώ, λοιπόν, να υπερψηφίσουμε το νομοσχέδιο, γιατί αποτελεί επένδυση στην ασφάλεια, στην τεχνολογική πρόοδο και στην στρατιωτική ισχύ της Ελλάδος. 
Σας ευχαριστώ, κύριε Πρόεδρε. 
ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής): Το λόγο έχει ο κ. Κατρίνης. 

[bookmark: _Hlk213684573]ΜΙΧΑΗΛ ΚΑΤΡΙΝΗΣ (Εισηγητής της Μειοψηφίας): Ευχαριστώ, κύριε  Πρόεδρε. Κυρίες και κύριοι   συνάδελφοι, η Κύρωση  στην οποία καλούμαστε να προχωρήσουμε, αφορά το καθεστώς συμμετοχής της Ελλάδας, σε Προγράμματα του Οργανισμού Συνεργασίας, για τον κοινό εξοπλισμό. Μεταξύ των προγραμμάτων που διαχειρίζεται ο (OCCAR), είναι και το Πρόγραμμα (MMPC), δεν τολμώ κύριε Πρόεδρε, να το πω αναλυτικά και να συγκριθεί η προφορά μου με τη δική σας. Η λεγόμενη λοιπόν, Ευρωκορβέτα, για την οποία γίνεται πολύς λόγος. Το ερώτημα είναι, με ποιο στρατηγικό σχέδιο, βιομηχανική πολιτική και θεσμική διασφάλιση, θα προχωρήσουμε σε αυτό το βήμα;
 Και υπάρχουν μια σειρά από ζητήματα, κύριε Υπουργέ και θέλω σας παρακαλώ να προσέξετε κάποια ερωτήματα, που θα θέσω και θα ήθελα σας παρακαλώ, αν μπορείτε να απαντήσετε, γιατί θα είναι πολύ κρίσιμο εν όψει και της θέσης μας στην Ολομέλεια. 
Το ζήτημα πρώτον. Υπάρχει συγκεκριμένο σχέδιο, για το πώς και πού θα κατασκευαστούν τα πλοία, σε σχέση με το βαθμό συμμετοχής Ελληνικών Εταιρειών και Ναυπηγείων;
[bookmark: _Hlk213684778] Η ένταξη στον (OCCAR),  αφορά προς το παρόν, το management, τις φάσεις ανάπτυξης, από μια κοινοπραξία στην οποία δεν συμμετέχει κανένα Ελληνικό Ναυπηγείο, παρά μόνο μία Ελληνική μελετητική εταιρεία.  Για να ξέρουμε τι είναι αυτό το οποίο συζητάμε και κυρώνουμε.  Η προτεινόμενη ένταξη στον (OCCAR),  δεν προβλέπει τη ναυπήγηση τουλάχιστον των Κορβετών του Πολεμικού Ναυτικού, να τις αναλάβουν Ελληνικά Ναυπηγεία. 
[bookmark: _Hlk213685027]Το Πρόγραμμα των Κορβετών, έχει προταθεί για το πρόγραμμα SAFE  και επειδή 4ετής ολοκλήρωσης  ανάπτυξης δεν επιτρέπει είναι σαφές, μαζική παραγωγή πριν το 2030. Τελικά, τι προσδοκά η Ελληνική Κυβέρνηση, από την ένταξη στο SAFE και σε σχέση με το συγκεκριμένο Πρόγραμμα, πότε θα έχουμε παραδώσει και πότε αυτά θα ενισχύσουν το Πολεμικό Ναυτικό;
 Έχει προταθεί στο Υπουργείο, έχει συζητηθεί η εγχώρια ανάπτυξη  Κορβετών;
 Υπάρχει πρόταση, πέρα από την Ευρωκορβέτα και από Ελληνικό Ναυπηγείο για ανάπτυξη Κορβετών;
[bookmark: _Hlk213685469]Ζήτημα δεύτερο, που αφορά το θεσμικό και νομικό πλαίσιο συνεργασίας με τον (OCCAR). Η Συμφωνία προβλέπει, προνόμια και ασυλίες, όπως είπε και ο Εισηγητής Πλειοψηφίας για τον (OCCAR)  και το προσωπικό του, ακόμα και μετά την αποχώρησή τους από τον Οργανισμό, για να ξέρουμε τι ψηφίζουμε εδώ στη Βουλή. Η κοινοβουλευτική λογοδοσία και η διαφάνεια είναι αναπόσπαστο μέρος εθνικής ασφάλειας. Ανακύπτουν λοιπόν, εύλογα κάποια ερωτήματα. Ποιο είναι το ακριβές εύρος των προνομίων και των ασυλιών που δίνονται;
 Ποια τμήματα, της δραστηριότητας του Οργανισμού, υπόκεινται στην Ελληνική δικαιοδοσία και ποιοι εξαιρούνται;
 Υπάρχει πρόβλεψη για αποτελεσματικό διοικητικό έλεγχο του Υπουργείου Εθνικής Άμυνας και αποτελεσματικό κοινοβουλευτικό έλεγχο από την Επιτροπή Εξοπλιστικών της Βουλής;
[bookmark: _Hlk213686180] Ζήτημα τρίτον, που αφορά τη συμβατότητα με το Ελληνικό πλαίσιο προμηθειών. Η Ελλάδα, έχει σαφές νομικό πλαίσιο για τις αμυντικές προμήθειες, είναι  ο ν. 3433/2006,  ο ν. 3883/2010  και ο ν. 3978/2011. Η συμμετοχή μας στον (OCCAR), ευθυγραμμίζεται με τις διατάξεις αυτές, ώστε να διασφαλίζεται ο ανταγωνισμός και η διαφάνεια;
 Επιμένω, ο ανταγωνισμός και η διαφάνεια.
 Θα προβλεφθεί εθνικός μηχανισμός ελέγχου για το κόστος, τα χρονοδιαγράμματα και την ποιότητα ή μήπως, δημιουργείται με αυτόν τον τρόπο ένα παράλληλο καθεστώς προμηθειών, εκτός οποιασδήποτε διαδικασίας, εθνικού ελέγχου;
 Ζήτημα, τέταρτον. Η Συμφωνία, δεν φαίνεται να κατοχυρώνει τη ρήτρα εθνικής ασφάλειας, που προβλέπεται από το άρθρο 346 της συνθήκης λειτουργίας της Ευρωπαϊκής Ένωσης και το άρθρο 36 του ν.3978/2011. Γι’ αυτό, λοιπόν, χρειάζεται μια σαφής απάντηση. Διασφαλίζεται ότι, η συμμετοχή της χώρας μας στον (OCCAR),  δεν περιορίζει την εθνική αρμοδιότητα σε θέματα ασφαλείας ελέγχου εξαγωγών και προστασίας διαβαθμισμένων πληροφοριών;
 Οι Ελληνικές Στρατιωτικές Αρχές, άραγε διατηρούν την αρμοδιότητα για τον έλεγχο ποιότητας και παραλαβής του αμυντικού υλικού;
 Ζήτημα πέμπτον. Η Συμφωνία, προβλέπει διεθνή διαιτησία για την επίλυση των διαφορών. Προβλέπεται δυνατότητα προσφυγής σε κάποιο Ελληνικό Δικαστήριο, σε περίπτωση που τίθεται ζήτημα δημοσίου συμφέροντος; 
Η αρχή της δικαστικής προστασίας, μπορεί να υποκαθίσταται από κλειστές διαδικασίες σαφώς οριοθετημένες,  χωρίς καμία δυνατότητα του κράτους μέλους;
 Κυρίες και κύριοι συνάδελφοι, οι παρατηρήσεις αυτές, δεν αφορούν μόνο τη σημερινή Σύμβαση. Αφορούν, γενικότερα τη μετάβαση που βρίσκεται σε εξέλιξη στην ευρωπαϊκή αμυντική πολιτική, όπου νέα εργαλεία και Κανονισμοί, όπως ο Κανονισμός SAFE,  επιχειρούν να δημιουργήσουν ένα ταχύ πλαίσιο αμυντικών προμηθειών. Πρόκειται για μία θεμιτή, βεβαίως, ευρωπαϊκή πρωτοβουλία, η οποία αντανακλά τις πιεστικές ανάγκες που γέννησε ο πόλεμος στην Ουκρανία.

Ωστόσο, το ζήτημα δεν είναι μόνο η πρόθεση, αλλά είναι η θεσμική αρχιτεκτονική.
Πώς εφαρμόζονται στην πράξη, αυτοί οι κανονισμοί, σε κάθε κράτος μέλος; Ποια εθνικά όργανα έχουν τελικά την αρμοδιότητα λήψης αποφάσεων και πώς διασφαλίζεται η διαφάνεια και λογοδοσία στη διαχείριση ευρωπαϊκών πόρων;
Γιατί, αν τέτοιες διαδικασίες ενεργοποιούνται εκτός του συστήματος ελέγχου, που προβλέπει το Εθνικό Δίκαιο της Βουλής, του ΚΥΣΕΑ, του Ελεγκτικού Συνεδρίου, τότε ο θεσμικός έλεγχος αποδυναμώνεται, ακόμα κι αν η πρόθεση είναι η επιτάχυνση. Η Ελλάδα, λοιπόν οφείλει, να στηρίξει τις ευρωπαϊκές πρωτοβουλίες για κοινή άμυνα, διασφαλίζοντας όμως από την άλλη πλευρά ότι, η συμμετοχή της δεν θα γίνεται σε βάρος της διαφάνειας, του ελέγχου και της θεσμικής εγκυρότητας των αποφάσεών της.
Εμείς, δεν ζητούμε επιβράδυνση διαδικασιών. Ζητούμε όμως, εγγυήσεις θεσμικού ελέγχου, γιατί μόνο με αυτές μπορούμε να οικοδομήσουμε, μια πραγματικά αξιόπιστη ευρωπαϊκή άμυνα, που θα στηρίζεται στην νομιμοποίηση, αλλά και τη διαφάνεια των επιλογών. 
Πάνω λοιπόν σε αυτό το σκεπτικό, επιτρέψτε μου, να θέσω κάποια πολύ συγκεκριμένα ερωτήματα, που θα ήθελα κύριε Υφυπουργέ, μαζί με τα προηγούμενα να απαντήσετε, μέχρι να ολοκληρωθεί η επιτροπή. Γιατί, επαναλαμβάνω, θα είναι πολύ κρίσιμα για τη στάση μας στην εν λόγω Κύρωση.
Ποιος ακριβώς είναι ο ρόλος και μιλάω για τον κανονισμό πλέον «SAFE», γιατί η Σύμβαση που κυρώνουμε, συνδέεται με τον κανονισμό «SAFE» και θα το εξηγήσω γιατί.
Ποιος ακριβώς είναι ο ρόλος του ΚΥΣΕΑ, στη διαδικασία ενεργοποίησης Προγραμμάτων, που υπάγονται στην επενδυτική πρόταση για το «SAFE». 
Θα προηγείται εγκριτική πράξη του ΚΥΣΕΑ ή θα ενημερώνεται εκ των υστέρων, θεωρώντας ότι το «SAFE» υποκαθιστά το στάδιο ενεργοποίησης Προγραμμάτων; 
Θα υπάρχει υποχρέωση ενημέρωσης και γνωμοδότηση της Επιτροπής Εξοπλιστικών της Βουλής, για τα Προγράμματα που περιλαμβάνονται σε αυτή την πρόταση ή θα αρκεί η έγκριση της Ευρωπαϊκής Ένωσης της Επιτροπής;
Πώς διασφαλίζεται ότι, οι Αρχές Ανταγωνισμού και Διαφάνειας, που είναι οι «πυλώνες» του Εθνικού αλλά και του Ευρωπαϊκού Δικαίου, δεν παρακάμπτονται, μέσω απευθείας αναθέσεων στο όνομα της ταχύτητας; Και πώς διασφαλίζεται ότι, η χρηματοδότηση από ευρωπαϊκούς πόρους να συνοδεύεται από διάφορους μηχανισμούς απορρόφησης, αλλά και από λογιστικό έλεγχο.
Αυτά, δεν είναι τεχνικές λεπτομέρειες, κυρίες και κύριοι συνάδελφοι, είναι προϋποθέσεις θεσμικής ασφάλειας. Γιατί, εάν ο νέος Κανονισμός μηχανισμός SAFE φιλοδοξεί να επιταχύνει τις προμήθειες, τότε ταυτόχρονα οφείλει να ενισχύει και τα εργαλεία λογοδοσίας και ελέγχου. Με όλα αυτά τα ζητήματα να είναι ανοιχτά, ας φανταστούμε, τι μπορεί να σημαίνει ο συνδυασμός του θεσμικού πλαισίου του OCCAR, που σήμερα συζητάμε και θα κυρωθεί σε δύο μέρες στη Βουλή, με το θεσμικό πλαίσιο του κανονισμού «SAFE». 
Και το λέω, γιατί προκαλεί πραγματικά ερωτηματικά η χρονική στιγμή, που έρχονται προς Κύρωση οι επιστολές αυτές, οι οποίες έχουν υπογραφεί πάνω από δύο χρόνια, τώρα που τρέχει ο Κανονισμός «SAFE» και πρέπει, μέχρι τέλος Νοεμβρίου, να στέλνουμε την πρότασή μας και τώρα να ανασύρονται αυτές οι επιστολές και να έρχονται προς Κύρωση. 
Ποια είναι η σκοπιμότητα στη διαδικασία; 
Εγώ, ρωτάω καλόπιστα κύριε Υπουργέ, που αφορά την ανάθεση της διαχείρισης της ευρωπαϊκής Κορβέτας στον OCCAR, να γίνεται δεσμευτική αναφορά, το τονίζω κύριε Πρόεδρε, δεσμευτική αναφορά και σε μελλοντικά Προγράμματα που θα συμμετάσχει η χώρα.
Αυτό, επιβεβαιώνει η επιστολή, του τότε διευθυντή της ΓΔΑΕΕ, που έχει προφανώς συνταχθεί με κυβερνητική καθοδήγηση. Μήπως, η Κυβέρνηση - ευθεία ερώτηση - αναμένω - ευθεία απάντηση, σκέφτεται να αναθέσει κομμάτι των προμηθειών του «SAFE» ή και το σύνολο των προμηθειών του «SAFE» στον OCCAR;
Θα εγκρίνεται από τα Στρατιωτικά Επιτελεία και την Επιτροπή της Βουλής, πιθανή μελλοντική συμμετοχή της χώρας, σε προγράμματα του OCCAR ή θα αρκεί μία ανταλλαγή επιστολών μεταξύ του Οργανισμού και της Γενικής Διεύθυνσης Αμυντικών Επενδύσεων και Εξοπλισμών;
Εδώ, λοιπόν, χρειάζεται όχι μόνο απάντηση, αλλά νομίζω χρειάζεται ξεκάθαρη δέσμευση από την πολιτική ηγεσία του Υπουργείου. Εμείς, με συνέπεια, γνωρίζετε πολύ καλά ότι, στηρίζουμε κάθε πρωτοβουλία που ενισχύει την αμυντική ικανότητα της χώρας. Αλλά, επιμένουμε εξίσου στην αρχή: Ότι η διαφάνεια, ο έλεγχος και λογοδοσία, δεν μπορεί ποτέ, το τονίζω ποτέ, να θεωρούνται πολυτέλεια, ιδίως στην άμυνα στην οποία κατευθύνονται τεράστιοι πόροι από το υστέρημα του ελληνικού λαού. Και με αυτό το σκεπτικό κύριε Πρόεδρε, επιφυλασσόμαστε για τη στάση μας στην Ολομέλεια. 
Σας ευχαριστώ.

ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής): Ευχαριστούμε τον κ. Κατρίνη.  Το λόγο έχει ο κ. Κεδίκογλου.  
ΣΥΜΕΩΝ ΚΕΔΙΚΟΓΛΟΥ (Ειδικός Αγορητής της Κ.Ο. ΣΥΡΙΖΑ): Κύριε Πρόεδρε, θέλω ξεκινώντας,  αν και δεν αφορά την Επιτροπή να ενημερώσω τους συναδέλφου. Θα έρθω σε επαφή, βεβαίως, με το Προεδρείο εκείνης της ημέρας στην Ολομέλεια. Επειδή, έχουμε δυστυχώς το μνημόσυνο των πεσόντων πυροσβεστών, σε μια από τις μεγάλες πυρκαγιές στην Εύβοια, που θεωρώ υποχρέωσή μου να είμαι στο χωριό Μίστρος, μπορώ να έρθω λίγο καθυστερημένος. Άρα, να αλλάξει η σειρά,  νομίζω ότι  δεν υπάρχει πρόβλημα, των κομμάτων αν δεν έχω έρθει, να μιλήσω τρίτος ή να μιλήσω στο τέλος. 
Έρχομαι τώρα στην Κύρωση,  την οποία μιλάμε.  Το τι είναι, αυτός Οργανισμός, ειπώθηκε. Είναι ένας Ευρωπαϊκός Οργανισμός που αναλαμβάνει τη διαχείριση πολυεθνικών εξοπλιστικών Προγραμμάτων από το σχεδιασμό και τις Συμβάσεις μέχρι την παραγωγή και υποστήριξη σε υπηρεσία. Και έχουμε το συγκεκριμένο Πρόγραμμα, το ναυτικό Πρόγραμμα των ευρωπαϊκών Κορβέτων περιπολίας, όπως λέγεται, με τους δύο τύπους των συγκεκριμένων πλοίων, που δεν θα πω περισσότερες λεπτομέρειες. 
Τώρα, η πρώτη φάση υπογράφηκε 24 Οκτωβρίου του 2023 και η  Ελλάδα συμμετέχει τόσο ως κράτος, όσο και με βιομηχανικούς δικαιούχους της επιχορήγησης NDF, να μην αναφέρω ονόματα, είναι γνωστές εταιρείες οι οποίες συμμετέχουν σε αυτό το πρόγραμμα.
 Τώρα, για τη δεύτερη φάση στις 12 Δεκεμβρίου 24, η  Ευρωπαϊκή Επιτροπή και ο ΟΑΚΑ,  υπέγραψαν μια Συμφωνία που ανοίγει τον δρόμο για την ολοκλήρωση της σχεδίασης και ναυπήγησης, τουλάχιστον, δύο πρωτότυπων Κορβέτων με εμπλοκή της Ιταλίας της Ισπανίας και Ελλάδας. 
[bookmark: _Hlk213685359]Έρχομαι στην εμπλοκή τη δικιά μας. Η Αθήνα είχε κλείσει το θέμα ουσιαστικά της απόκτησης Κορβέτων, όταν ανακοίνωσε την τέταρτη Belharra, κράτησε όμως  ζωντανή τη συζήτηση για το Πρόγραμμα αυτό, που είναι ένα φιλόδοξο Πρόγραμμα, που όμως κινείται με τους γνωστούς ευρωπαϊκούς ρυθμούς. Και σύμφωνα με τα δημοσιεύματα, πηγές από την κυβέρνηση τόνιζαν ότι, ακόμη κι αν ολοκληρωθεί εγκαίρως η ανάπτυξη του πλοίου και περάσει στην παραγωγή, η απόκτηση από το πολεμικό ναυτικό δεν πρέπει να θεωρείται δεδομένη. Επομένως η κυβέρνηση θα πρέπει να  μας ξεκαθαρίσει πως εντάσσεται η συμμετοχή της Ελλάδας στο εν λόγω Πρόγραμμα, το συνολικό σχεδιασμό εκσυγχρονισμού του Πολεμικού Ναυτικού και πώς συνδέεται ο σχεδιασμός για τις  Κορβέτες με τις  Belharra και τον αντίστοιχο σχεδιασμό για τις Φρεγάτες.
 Ένας παράγοντας που θα κρίνει φυσικά, το αν η χώρα μας, εκτός από συμπαραγωγός, θα γίνει και πελάτης, είναι το κόστος. Προς το παρόν, δεν μπορεί να εκτιμηθεί το ακριβές ποσό ανά μονάδα. Όμως η εμπειρία ανάλογων αμυντικών προγραμμάτων, με ευρωπαϊκή σφραγίδα, θυμίζει το Eurofighter. Δείχνει ότι δεν είναι ιδιαιτέρως ανταγωνιστικά, ενώ συχνά αντιμετωπίζουν και προβλήματα στην υποστήριξη  και στην εφοδιαστική αλυσίδα. Μακάρι, να ήταν διαφορετικά, αφού μιλάμε για την Ευρώπη, αλλά αυτή είναι η πραγματικότητα.
 Συνεπώς, η κυβέρνηση θα πρέπει να διευκρινίσει ποιο είναι το οικονομικό ή τεχνολογικό όφελος, που προσδοκά να αποκομίσει η χώρα από τη συμμετοχή στο Πρόγραμμα. Ποια είναι η εκτίμηση της κυβέρνησης για το κόστος της Ευρωκορβέτας και πώς θα επιδράσει αυτό στην απόφαση, για το αν η χώρα προμηθευτεί το συγκεκριμένο τύπο πολεμικού πλοίου. 
Ένα άλλο, εξίσου σημαντικό κριτήριο, είναι η διαθεσιμότητα των οπλικών συστημάτων, αλλά όπως ξέρετε δεν έχουμε την πολυτέλεια να διαθέτουμε υποεξοπλισμένα πλοία. Άρα, προτού προχωρήσουμε σε παραγγελία, θα πρέπει να εξασφαλιστεί, πως υπάρχουν και τα κατάλληλα όπλα και σε επαρκείς αριθμούς. Το ζήτημα συμπεριλαμβάνει και άλλους αστάθμητους παράγοντες, όπως διαφορετικές απαιτήσεις κάθε χρήστη, διαμόρφωση, τα οποία δεν αποκλείεται να οδηγήσουν σε καθυστερήσεις, ενώ είναι σαφές ότι απαιτούνται σημαντικές πρωτοβουλίες και σε πολιτικό επίπεδο, καθώς η Ευρωπαϊκή Ένωση επιχειρεί να αποκτήσει στρατηγική αυτονομία. 
Επομένως, αν προκληθούν καθυστερήσεις, ποιες είναι οι εναλλακτικές επιλογές, εφόσον αποφασίσουμε για την προμήθεια των Κορβέτων;  Τώρα, ας πάμε κατ’ άρθρον,  με κάποια πιο συγκεκριμένα ερωτήματα στις παραγράφους.  Για την ακρίβεια, στην επιστολή, στην πρώτη παράγραφο, που μιλάει για την έκφραση βούλησης της Ελληνικής Δημοκρατίας για συμμετοχή και λέει για τους εκπροσώπους που πρέπει να υπάρχουν στα συμβούλια του Προγράμματος, θέλω να ρωτήσω, εάν έχουν οριστεί εκπρόσωποι και αν όχι πότε αναμένεται να ολοκληρωθούν οι σχετικές διαδικασίες ορισμού τους. Αν οι αποφάσεις, των εκπροσώπων στο Συμβούλιο και την Επιτροπή, θα πρέπει να αφορούν σε θέματα τεχνικά και αμυντικά και αν για αποφάσεις πολιτικού χαρακτήρα θα πρέπει να ερωτάται το Υπουργείο.
 Στην παράγραφο 4, που μιλάει για τη διαπραγμάτευση της απόφασης Προγράμματος με τα άλλα κράτη που θα συμμετέχουν, σε ποια βάση σχεδιάζει το Υπουργείο να διαπραγματευτεί την απόφαση προγράμματος. Έχουν διαμορφωθεί κάποια βασικά ζητούμενα από την ελληνική πλευρά;

[bookmark: _Hlk213685376] 	Στην παράγραφο 7, η Συμφωνία θα ισχύει από την ημερομηνία που θα περιέλθει στον Πρόεδρο του Διοικητικού Συμβουλίου του OCCAR. Η επιστολή αποδοχής από την Ελληνική Δημοκρατία, αλλά εδώ ξέρουμε ότι, η επιστολή αποδοχής εστάλη από τον Γενικό Διευθυντή της Γενικής Διεύθυνσης Εξοπλισμών του Υπουργείου, με κοινοποίηση στον Υπουργό την 1η Ιουνίου του 2023. Συνεπώς, η Συμφωνία ουσιαστικά έχει τεθεί σε ισχύ, από 1η Ιουνίου του 2023, χωρίς την έγκριση του ελληνικού κοινοβουλίου.
 	Παράρτημα 1. Τα προνόμια και οι ασυλίες που ακούστηκε προηγουμένως που απολαμβάνει ο OCCAR, το προσωπικό και οι εκπρόσωποι των κρατών μελών. Εδώ αναφέρεται ότι, τα περιουσιακά στοιχεία και τα αγαθά, οπουδήποτε βρίσκονται του OCCAR, θα απολαμβάνουν ασυλία. Η Ελλάδα έχει παραχωρήσει ή σκοπεύει να παραχωρήσει περιουσιακά στοιχεία στον OCCAR και αν ναι ποια είναι αυτά;
 Στο άρθρο 13, αναφέρεται ότι οι εκπρόσωποι των κρατών μελών κατά την άσκηση των καθηκόντων τους απολαμβάνουν τα προνόμια και ασυλίας.
α) ασυλία από σύλληψη και κράτηση και
β) μια σειρά από προνόμια, που θέλουν να ρωτήσουμε εάν αυτή παρέχεται,  χωρίς καμία εξαίρεση, ακόμη και για ενέργειες που είναι έκνομες.
 Στο άρθρο 17, αναφέρεται ότι, Διευθυντής και τα μέλη του προσωπικού υπόκεινται σε φόρο, προς όφελος του OCCAR για τους μισθούς, τις αποδοχές που καταβάλλονται από τον OCCAR και οι μισθοί και οι απολαβές θα απαλλάσσονται από τον εθνικό φόρο εισοδήματος. Ωστόσο, τα κράτη μέλη διατηρούν το δικαίωμα να λάβουν υπόψη αυτούς τους μισθούς και τις απολαβές για προσδιορισμό του ποσού φορολογίας που θα εφαρμοστεί από άλλες πηγές. 
Εδώ τίθεται ένα ζήτημα παραβίασης της ελληνικής φορολογικής νομοθεσίας. Το ότι δίνεται κάποια δυνατότητα στο κράτος μέλος να φορολογήσει αυτά τα έσοδα δημιουργεί κάποιους προβληματισμούς όπως και ποιο δικαίωμα ένας οργανισμός της Ευρωπαϊκής Ένωσης αποφασίζει το πώς θα χειριστεί ένα κράτος μέλος τη φορολόγηση των υπηκόων του, είναι και αυτά που ακούστηκαν και μας ενδιαφέρουν και εμάς ιδιαίτερα, τα θέματα διαφάνειας και ξεκαθαρίσματος κάποιων πραγμάτων για να ψηφίσουμε αυτή την κύρωση. 
Στο άρθρο 23, αναφέρεται ότι κανένα μέλος κράτος δεν υποχρεούται να χορηγήσει τα προνόμια για τις ασυλίες που αναφέρονται στα άρθρα. Εάν μιλάμε για υπηκόους ή πρόσωπα που κατά τη στιγμή της ανάληψης των καθηκόντων τους ήταν σε αυτό το κράτος και είναι μόνιμοι κάτοικοι αυτού, θέλουμε λίγο μια καλύτερη ερμηνεία, δηλαδή μόνο τη στιγμή που ήταν μόνοι μόνιμοι κάτοικοι κατά την στιγμιαία ανάληψη των καθηκόντων; Εάν γίνει λίγο πριν λίγο μετά αλλάζει αυτό το πράγμα, είναι λίγο ασαφές κατά τη γνώμη μας.
 	Στο παράρτημα 2, οι όροι και η διαδικασία, για την επίλυση των διαφορών μεταξύ των κρατών μελών, αναφέρεται ότι οποιαδήποτε διαφορά θα πρέπει να είναι δυνατόν να επιλύεται με διαβούλευση. Αν όμως δεν μπορεί να επιλυθεί με διαβούλευση, κατόπιν αιτήματος οποιοδήποτε μέρους της διαφοράς, υποβάλλεται σε διαιτησία, υπό τους όρους που καθορίζονται στο παράρτημα 2 διαιτησία.  Όταν εξαντλούνται αυτά τα δύο στάδια, διαβούλευση και διαιτησία, υπάρχει δυνατότητα προσφυγής σε δικαστήριο, όπως συμβαίνει σε όλες τις Συμβάσεις και αν όχι γιατί;
Το άρθρο 7, αναφέρεται στο διαιτητικό δικαστήριο, το οποίο όμως δεν είναι κανονικό δικαστήριο.  Ονομάστηκε απλά έτσι, συγκροτείται επί τούτω, όταν το ζητήσει κάποιο από τα μέρη και αναφέρεται το δικαστήριο αυτό, ότι θα καθιερώσει τους δικούς του κανόνες διαδικασίες. Επομένως, αυτό σημαίνει ότι, δεν υπάρχουν ούτε καν κανόνες που να γνωρίζουμε εξ αρχής, είτε τα μέρη τα οποία έχουν τις διαφορές.
 Στο άρθρο 9, αναφέρεται το δικαστήριο αυτό το συγκεκριμένο, θα εκδώσει την απόφασή του σε 6 μηνών και θα πρέπει να είναι δικαιολογημένη, και είναι τελική και αμετάκλητη. Πώς εξηγείται η αναφορά ότι, η απόφαση είναι δικαιολογημένη, δηλαδή θα μπορούσε να ήταν και μη δικαιολογημένη, αλλά το γεγονός ότι, είναι τελική και αμετάκλητη, απαγορεύει ουσιαστικά την έφεση. Επιβεβαιώνει ότι, δεν πρόκειται για ένα κανονικό δικαστήριο, αλλά ένα όργανο για να λύνουν τα προβλήματα μεταξύ μας εντός εισαγωγικών. 
Και τέλος το παράρτημα 3, που λέει τη δυνατότητα συνεργασίας του OCCAR με άλλους διεθνείς Οργανισμούς και Ιδρύματα, πιστεύουμε ότι θα πρέπει να μπει μια πρόβλεψη στο άρθρο 37, που λέει ότι δύναται να συνεργάζεται με ετέρους, διεθνείς οργανισμούς, ιδρύματα, κυβερνήσεις, τρίτα κράτη, να συνάπτει συμφωνίες, εξαιρώντας την Τουρκία από αυτή τη Συμφωνία, βάζοντας κάποιες συγκεκριμένες προϋποθέσεις, του στυλ ότι, απαγορεύεται για κάποιο μέλος της Ευρωπαϊκής Ένωσης ή άλλο κράτος μέλος που έχει καταλάβει μέρος ευρωπαϊκού εδάφους και εταιρείες αυτών.
 	Το ίδιο και το άρθρο 38, που λέει τη συνεργασία που μπορεί να αναλάβει τη μορφή συμμετοχής τρίτων κρατών, όπως το ίδιο πνεύμα θα μπορούσε να τροποποιηθεί με τρόπο που να εξαιρείται η Τουρκία.
 	Αυτά κύριε Πρόεδρε.
 Επιφυλάσσομαι για την ολομέλεια. Ευχαριστώ.
[bookmark: _Hlk213686753] ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής): Ωραία, κύριε Κεδίκογλου και τώρα πριν δώσω τον λόγο στον κύριο Παπαναστάση, να μας δήλωσε ο Ειδικός Αγορητής της “Νίκης”, Γιώργος Ρούντας, πώς τοποθετείται; Γιατί πρέπει να φύγει.
 ΓΕΩΡΓΙΟΣ ΡΟΥΝΤΑΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚINHMA “Νίκης”»): Ευχαριστώ πολύ κύριε Πρόεδρε, επιφυλασσόμαστε και εμείς για την ολομέλεια, θα τοποθετηθούμε αναλυτικά τότε, αναχωρώ γιατί πρέπει να παρεβρεθώ στην εξεταστική του ΟΠΕΚΕΠΕ.
 Σας ευχαριστώ πολύ.
 	ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής): Εμείς, ωραία και τώρα το λόγο κυρίως Παπαναστάσης από το Κομμουνιστικό Κόμμα Ελλάδος.

ΝΙΚΟΛΑΟΣ ΠΑΠΑΝΑΣΤΑΣΗΣ (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»): Ευχαριστώ, κύριε Πρόεδρε.
 Είναι σημαντικό να τονίσουμε ότι, η σημερινή συζήτηση και για τις Κορβέτες. Πριν από λίγο στην ίδια Επιτροπή συζητήσαμε για την «αντιπυραυλική ομπρέλα» και αυτό το δεύτερο μνημόνιο, το συζητάμε σε συνθήκες πολεμικής οικονομίας, με χρηματοδότηση αδρή της πολεμικής βιομηχανίας, σε βάρος των κοινωνικών αναγκών των λαών της Ευρώπης και βέβαια ουσιαστικά αυτά γίνονται στα πλαίσια μιας εντατικής προετοιμασίας για πολεμικές επιχειρήσεις, είτε αυτές θα διεξαχθούν στην Ευρωπαϊκή ήπειρο, το μέτωπο το πολεμικό υπάρχει, είτε στην περιοχή της Ασίας.
 Για δεκαετίες ολόκληρες, το «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» είχε βαρεθεί να ακούει ότι, οι προτάσεις του είναι μη ρεαλιστικές, «γιατί η Χώρα δεν μπορεί έξω από το ΝΑΤΟ». Ένα ΝΑΤΟ που το παρουσιάζετε όλοι σας παραπλανητικά, ως κάτι αιώνιο και άφθαρτο ότι δήθεν δεν μπορούμε χωρίς ισχυρούς συμμάχους που θα μας προστατεύουν χωρίς τις βάσεις των Ηνωμένων Πολιτειών της Αμερικής που είναι πια «ομπρέλα» απέναντι στην τουρκική επιθετικότητα. Αυτά λέγατε όλοι σας και λέτε σε κάθε ευκαιρία.
 Σήμερα όμως, οι ίδιες ακριβώς αυτές δυνάμεις δυσκολεύονται να εγγυηθούν για το πόσο και με ποια μορφή θα συνεχίσει να υπάρχει το ΝΑΤΟ. Όχι, γιατί το ανατρέπουν οι λαοί, αλλά επειδή οι ίδιοι οι Ιμπεριαλιστές των Ηνωμένων Πολιτειών της Αμερικής και της Ευρωπαϊκής Ένωσης «τρώγονται μεταξύ τους» για τα δικά τους συμφέροντα.
 Γιατί οι ΗΠΑ στρέφουν το επίκεντρο του ενδιαφέροντος τους στον ανταγωνισμό, με την Κίνα στον Ινδοειρηνικό, αφού αυτή απειλεί την πρωτοκαθεδρία τους στο «Διεθνές Ιμπεριαλιστικό Σύστημα» και λένε στους Ευρωπαίους, ότι «το τι κάνει η Ρωσία στην Ευρώπη είναι δικό σας πρόβλημα» αυτό ουσιαστικά λένε. Αυτές είναι λοιπόν οι δυτικές φιλελεύθερες αξίες, για τις οποίες μας μιλούσαν «ΝΕΑ ΔΗΜΟΚΡΑΤΙΑ», «ΠΑΣΟΚ» και «ΣΥΡΙΖΑ». 
Τώρα, όμως, με μια φωνή μας λένε ότι, «ήρθε η ώρα πια την Ευρωπαϊκή Ένωση να ενηλικιωθεί, να ξυπνήσει από το λήθαργο, να πάψει να βασίζεται στις στρατιωτικές εγγυήσεις που παρείχαν οι ΗΠΑ μέσω του ΝΑΤΟ, να οπλιστεί η ίδια σαν «αστακός» και να μπει σε μια κούρσα εξοπλισμών, δίχως τέλος με τη Ρωσία». Αυτός είναι και ο λόγος, που σήμερα οι Ευρωπαίοι Φιλελεύθεροι, Σοσιαλδημοκράτες και Ακροδεξιοί μαζί, αποφάσισαν να διαθέσουν, τουλάχιστον, 800 δισεκατομμύρια ευρώ από τα χρήματα των λαών της Ευρώπης, την ώρα που για την κάλυψη των δικών τους αναγκών, υπάρχουν μόνο δημοσιονομικοί «κόφτες», ενώ «παζαρεύουν» για την αποδοχή και τη συμμετοχή της Τουρκίας σε αυτά τα σχέδια, είναι γνωστά, να μην συζητηθούν. 
Όλοι αυτοί, είναι οι ίδιοι που για χρόνια μας παρουσίαζαν την Ευρωπαϊκή Ένωση, ως έναν Οργανισμό που προωθεί την ειρηνική συνύπαρξη και τη φιλία των λαών και που καταργεί, δήθεν, τα σύνορα και τους φραγμούς. Τότε έκαναν πως δεν καταλάβαιναν κι εσείς φυσικά μαζί τους, η Κυβέρνηση και τα Κόμματα που στηρίζουν τον «Ευρωμονόδρομο». 
Για ποιο λόγο το «ΚΟΜΜΟΥΝΙΣΤΙΚΟ ΚΟΜΜΑ» χαρακτήριζε, τεκμηριωμένα απόλυτα, την Ευρωπαϊκή Ένωση «Ιμπεριαλιστική Ένωση και Λυκοσυμμαχία»;
 Σήμερα όμως, σε συνθήκες ταχύτατης πολεμικής προετοιμασίας και εμπλοκής, στήσιμο καταφυγίων, συγκέντρωση τροφίμων και φαρμάκων, οδηγιών επιβίωσης, είναι τραγικά αυτά τα πράγματα, τον 21ο αιώνα.
 Βλέπουμε, σε κάθε Σύνοδο Κορυφής της Ευρωπαϊκής Ένωσης, να πέφτουν κορμιά στην κυριολεξία, σε ένα «παζάρι», στο οποίο η Κυβέρνηση της κάθε Χώρας προσέρχεται φυσικά, με κριτήριο τα συμφέροντα και τον γεωπολιτικό προσανατολισμό της δικής της αστικής τάξης. 
Στο πλαίσιο σήμερα, αυτού του ανταγωνισμού, για το μοίρασμα των εκατοντάδων δισεκατομμυρίων ευρώ της πολεμικής προετοιμασίας, υπογράφεται και το μνημόνιο για την ανάπτυξη της πολυμορφικής Κορβέτας περιπολίας. 

Ο κύριος Υπουργός, θα πρέπει να αισθάνεται άνετα με την κριτική και της Αξιωματικής Αντιπολίτευσης και του ΣΥΡΙΖΑ. Δεν διαφώνησαν στο ελάχιστο με την πολιτική της Κυβέρνησης. 
Αντιληφθήκατε τι έγινε; Σίγουρα το αντιληφθήκατε. Είναι ρητορικό το ερώτημα. Προσπάθησαν απλά να την βελτιώσουν υπέρ των συμφερόντων της αστικής τάξης. Αυτό έκαναν. Χαρακτηριστικό στοιχείο του ποιος κάνει κουμάντο στη διαχείριση αυτών των ευρωενωσιακών ιλιγγιωδών κεφαλαίων είναι ότι το συντονισμό της όλης διαδικασίας ανάπτυξης αυτού του πολεμικού πλοίου η ενωσιακή γραφειοκρατία -κανείς δεν το είπε- το έχει αναθέσει σε μια Ιταλογαλλική εταιρεία την AVIRIS. Αυτή κάνει κουμάντο και μοιράζει, επιτρέψτε μου την έκφραση, την τράπουλα στον προγραμματισμό ανάπτυξης της κορβέτας, η οποία συγκεντρώνει σε κοινοπραξία τρία από τα μεγαλύτερα ευρωπαϊκά ναυπηγεία την Fincantieri την ιταλική, την Naval Group τη Γαλλική, και την Navandia την Ισπανική με υπεργολάβους 39 εταιρείες από 12 διαφορετικές χώρες. Όμως, αυτό είναι ένα από τα οικοσυστήματα όπως τα ονομάζετε που δημιουργούνται με κύριο στόχο το ροκάνισμα των 800 δισεκατομμυρίων ευρώ για τις πολεμικές ανάγκες της Ευρωπαϊκής Ένωσης και του ΝΑΤΟ. Φυσικά, η ελληνική αστική τάξη μέσω των κυβερνητικών ενισχύσεων επιδιώκει να συμμετάσχει στο φαγοπότι -επιτρέψτε μου την έκφραση- με τα μπούνια. Για παράδειγμα, είναι χαρακτηριστική η υπογραφή συμφωνιών τα τελευταία χρόνια μεταξύ των Ναυπηγείων Ελευσίνας, ONEX και της Fincantieri ενός από τα τρία ναυπηγεία που συμμετέχουν στην κοινοπραξία της NAVIRIS που τους έχει ανατεθεί από την Ευρωπαϊκή Ένωση ο συντονισμός του προγραμματισμού της παραγωγής και της συζητούμενης κορβέτας. 
Το ΠΑΣΟΚ, ας μην έχει αγωνία για το πού θα ναυπηγηθούν οι Κορβέτες. Η απάντηση είναι, όπου τους πει η  NAVIRIS. Αυτή κάνει κουμάντο και ας σταματήσουν και η Κυβέρνηση και το ΠΑΣΟΚ και ο ΣΥΡΙΖΑ να εξαπατούν τους εργαζόμενους που πληρώνουν από τον ιδρώτα τους την πολεμική βιομηχανία. 
Ουσιαστικά, τι κάνουν αυτοί που επενδύουν στην πολεμική βιομηχανία; 
Επενδύουν στον θάνατο, στην καταστροφή, στον ξεριζωμό γιατί ακόμη και πρωτοετείς φοιτητές των οικονομικών σχολών γνωρίζουν ότι αν το παραγόμενο προϊόν δεν καταστραφεί δεν κλείνει ο κύκλος της κερδοφορίας. 
Πώς, λοιπόν, θα καταστραφεί το παραγόμενο προϊόν των επενδύσεων των 800 δισεκατομμυρίων που τρίβουν τα χέρια τους οι βιομήχανοι της πολεμικής βιομηχανίας; 
Με έναν πόλεμο, είτε αυτόν που έχουμε εδώ πέρα, είτε αυτούς που έρχονται. Η διαμόρφωση, λοιπόν, αυτών των συνθηκών μόνο βάσανα προμηνύουν για τον ελληνικό λαό. Η Κυβέρνηση, εργαλειοποιεί πότε τον εφησυχασμό για τα δυνατά σημεία της οικονομίας, πότε την τρομοκρατία, για να δεχτεί ως μονόδρομο τις νέες θυσίες, πότε την καταστολή, όταν οι εργαζόμενοι και ο λαός σηκώνουν κεφάλι. Είναι μια πραγματικότητα και ελάτε να τα αμφισβητήσετε. Άλλωστε, η απόφαση της Κυβέρνησης με τη συναίνεση και των άλλων αστικών κομμάτων να ενεργοποιήσει τη ρήτρα διαφυγής από τα δημοσιονομικά όρια του συμφώνου σταθερότητας για την στροφή στην πολεμική οικονομία, όπως επιτάσσουν η Ευρωπαϊκή Ένωση και οι επιχειρηματικοί κολοσσοί της στρατιωτικής βιομηχανίας, φανερώνει ότι ο λαός οδηγείται στο να ματώνει κυριολεκτικά και μεταφορικά θυσιάζοντας τις ανάγκες του. 
Όλα αυτά τα στοιχεία, επιβεβαιώνουν πως απέναντι στον κόσμο που φλέγεται από τους ανταγωνισμούς, επείγει την ένταση της πάλης του λαού για απεμπλοκή από τους ιμπεριαλιστικούς σχεδιασμούς των ΗΠΑ, του ΝΑΤΟ και της Ευρωπαϊκής Ένωσης. Απέναντι σε Κυβερνήσεις, Ευρωπαϊκή Ένωση και κεφάλαιο, πρέπει να γίνει η  αντεπίθεση για να ξεριζωθεί το σύστημα της εκμετάλλευσης, που τραβάει τους λαούς στην άβυσσο των νέων πολέμων. 
Το Κομμουνιστικό Κόμμα Ελλάδας καταψηφίζει συνολικά και αυτή την Κύρωση Συμφωνίας. 
Ευχαριστώ. 
Στο σημείο αυτό έγινε η β΄ ανάγνωση του καταλόγου των μελών της Επιτροπής. 
Παρόντες ήταν οι Βουλευτές κ.κ. Αβραμόπουλος Δημήτριος, Αμυράς Γεώργιος, Αυγερινοπούλου Διονυσία - Θεοδώρα, Βασιλειάδης Βασίλειος (Λάκης), Βορίδης Μαυρουδής (Μάκης), Βούλτεψη Σοφία, Γκολιδάκης Διαμαντής, Δημοσχάκης Αναστάσιος (Τάσος), Καββαδάς Αθανάσιος, Καιρίδης Δημήτριος, Καραμανλής Αχ. Κωνσταντίνος, Καράογλου Θεόδωρος, Κατσανιώτης Ανδρέας, Κελέτσης Σταύρος, Κτιστάκης Ελευθέριος, Κωνσταντινίδης Ευστάθιος, Λιούτας Αθανάσιος, Νικολακόπουλος Ανδρέας, Οικονόμου Βασίλειος, Παναγιωτόπουλος Νικόλαος, Παππάς Ιωάννης, Ρουσόπουλος Θεόδωρος (Θόδωρος), Στυλιανίδης Ευριπίδης, Στυλιανίδης Χρήστος, Συρίγος Ευάγγελος (Άγγελος), Υψηλάντης Βασίλειος - Νικόλαος, Χατζηδάκης Διονύσιος, Χατζηβασιλείου Αναστάσιος (Τάσος), Χρυσομάλλης Μιλτιάδης (Μίλτος), Γιαννακοπούλου Κωνσταντίνα (Νάντια), Κατρίνης Μιχαήλ, Μάντζος Δημήτριος, Μιχαηλίδης Σταύρος, Μπιάγκης Δημήτριος, Νικητιάδης Γεώργιος, Γεροβασίλη Όλγα, Κασιμάτη Ειρήνη (Νίνα), Κεδίκογλου Συμεών, Πολάκης Παύλος, Ψυχογιός Γεώργιος, Δελής Ιωάννης, Μεταξάς Κωνσταντίνος Βασίλειος, Παπαναστάσης Νικόλαος, Συντυχάκης Εμμανουήλ, Αναγνωστοπούλου Αθανασία (Σία), Πέρκα Θεοπίστη (Πέτη), Βιλιάρδος Βασίλειος, Φωτόπουλος Στυλιανός, Ρούντας Γεώργιος, Καζαμίας Αλέξανδρος, Αποστολάκης Ευάγγελος, Γαυγιωτάκης Μιχαήλ και Σαράκης Παύλος.


ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής): Ευχαριστούμε τον κύριο Παπαναστάση. 
Τον λόγο έχει η κυρία Θεοπίστη Πέρκα από την Κ.Ο. «Νέα Αριστερά». 

ΘΕΟΠΙΣΤΗ (ΠΕΤΗ) ΠΕΡΚΑ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»): Σας ευχαριστώ πολύ, κύριε Πρόεδρε.
Το δεύτερο σχέδιο νόμου, που αφορά την Κύρωση Επιστολής Προσφοράς του Προέδρου του Διοικητικού Συμβουλίου του Οργανισμού για τη Συνεργασία στους Κοινούς Εξοπλισμούς και επίσης της Επιστολής Αποδοχής του Γενικού Διευθυντή της Γενικής Διεύθυνσης Αμυντικών Εξοπλισμών και Επενδύσεων του Ελληνικού Υπουργείου Εθνικής Άμυνας και αυτό το κείμενο, χαρακτηρίζεται από μάλλον ηθελημένη ασάφεια, η οποία επιδεινώνεται από μία άνευ προηγουμένου ανεπαρκή διατύπωση ιδιότυπης έμπνευσης -και εδώ- της νατοϊκής γραφειοκρατίας. Ξέρετε, η υπογραφή Συμφωνιών, που αφορούν κρίσιμες αμυντικές υποδομές, δεν είναι επιλογή που μπορεί να γίνεται με όρους αοριστίας.  Αυτό το σχέδιο νόμου θα έπρεπε, επίσης να έχει Εισηγητική Έκθεση ή να έχει εισαχθεί προηγουμένως προς ενημέρωση των Κομμάτων στην Επιτροπή Εξοπλιστικών Προγραμμάτων και Συμβάσεων. 
Το δεύτερο, λοιπόν, σχέδιο νόμου με την Κύρωση των δύο Επιστολών που προαναφέρθηκαν, αφορά στη Συμφωνία της Ελληνικής Κυβέρνησης και του Οργανισμού, για την συνεργασία στους κοινούς εξοπλισμούς σχετικά με τη διαχείριση του Προγράμματος  Κορβέτας (MMPC, Multi Modular Patrol Corvette), περιπολίας πολλαπλών αποστολών και αρθρωτής σχεδίασης και όλων των μελλοντικών προγραμμάτων, στα οποία η Ελληνική Δημοκρατία επιθυμεί να συμμετάσχει. 
Είναι αρκετά πρωτότυπο να ακυρώνονται με σχέδιο νόμου, ανταλλαγή στις Επιστολές. 
Παρόλα αυτά, σε αυτή τη Συμφωνία ιδιαίτερη έμφαση δίδεται, πρώτον στη συμμετοχή της ιδιωτικής επιχειρηματικής δραστηριότητας στον τομέα των εξοπλισμών, χωρίς καμία αναφορά σε δημόσιες δομές, όπως η ΕΑΒ ή η ΕΑΣ και επίσης, ιδιαίτερη έμφαση δίδεται σε προνόμια και ασυλίες όλων των εμπλεκομένων θεσμικών ή φυσικών προσώπων.
Τέλος, πουθενά δεν αναφέρεται, έστω έμμεσα, κάποιος υπαρκτός στρατηγικός σχεδιασμός του Γενικού Επιτελείου Εθνικής Άμυνας και των τριών Επιτελείων, που να δικαιολογούν μία τέτοια δεσμευτική προσφορά. 
Είναι φανερό ότι και εδώ κυριαρχούν οι πολεμικές προετοιμασίες των νατοϊκών σχεδιασμών. Δεν μπορούμε να αγνοήσουμε τη σταθερή μετατόπιση της ευρωπαϊκής αρχιτεκτονικής ασφάλειας, από την αρχή της αποκλιμάκωσης στην αρχή της κλιμάκωσης. Την ώρα που ο πόλεμος στην Ουκρανία συνεχίζεται, την ώρα που η γεωπολιτική αστάθεια επεκτείνεται, η Ευρώπη δεν επιλέγει τη διπλωματική ανασυγκρότηση, επιλέγει την εξοπλιστική και στρατηγική υπέρ-επέκταση. 
Το Μνημόνιο εντάσσεται ακριβώς σε αυτό το πλαίσιο, όχι ενίσχυση της συλλογικής ειρήνης, αλλά ενίσχυση της ετοιμότητας για πολεμικές αντιπαραθέσεις. Περισσότερα θα πούμε και εμείς στην Ολομέλεια, μέχρι τότε δηλώνουμε «επιφύλαξη». 
[bookmark: _Hlk213685679]ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής): Σας ευχαριστούμε πολύ, κυρία Πέρκα, σας ευγνωμονούμε για το σύντομο της παρέμβασης.
Το λόγο έχει ο κ. Βιλιάρδος.
ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»): Σας ευχαριστώ πολύ, κύριε Πρόεδρε.
Καλούμαστε, σήμερα, να συζητήσουμε για την Κύρωση μιας Συμφωνίας με τον Οργανισμό για την συνεργασία στην Συμφωνία στους κοινούς εξοπλισμούς, το γνωστό  OCCAR, η οποία αφορά όχι μόνο το πρόγραμμα των Κορβετών Πολλαπλών Αποστολών, αλλά επιπλέον κάθε μελλοντικό Πρόγραμμα, στο οποίο ενδέχεται η Ελλάδα να συμμετάσχει. Πρόκειται, δηλαδή, για μία Συμφωνία, που δημιουργεί μακροχρόνιες δεσμεύσεις για τη χώρα μας, οικονομικές, θεσμικές και πολιτικές, ενώ συνεπάγεται παραχώρηση αρμοδιοτήτων διαχείρισης αμυντικών προγραμμάτων σε έναν Διεθνή Οργανισμό. Όμως, παρά τη σοβαρότητα του αντικειμένου, εμείς οι Βουλευτές ενημερωθήκαμε μόλις λίγες ημέρες πριν τη συζήτηση στην Επιτροπή κάτι που θεωρούμε απαράδεκτο, ουσιαστικά χωρίς τον απαιτούμενο χρόνο να μελετήσουμε σε βάθος ένα κείμενο σύνθετο, τεχνικό, καθώς επίσης με πολλαπλές θεσμικές και δημοσιονομικές προεκτάσεις. 
Σαν να μην έφτανε δε αυτό, το σχέδιο νόμου που φέρνετε, δεν περιλαμβάνει το πλήρες κείμενο της Συμφωνίας, αλλά μόνο τις δύο επιστολές της προσφοράς και της αποδοχής, χωρίς να συνοδεύονται από όλα τα άλλα της Σύμβασης του OCCAR,  στην οποία παραπέμπουν ρητά. Αυτό κυρίες και κύριοι συνάδελφοι, δεν συνιστά καλή νομοθέτηση, ούτε πλήρη ενημέρωση του Κοινοβουλίου, όπως θα οφείλατε να κάνετε. 
Πως μπορεί να εγκρίνει η Βουλή μία διεθνή δέσμευση, χωρίς να έχει στη διάθεσή της όλα τα άρθρα που την αποτελούν; 
Πώς μπορούμε, να γνωρίζουμε, τι ακριβώς Κυρώνουμε, όταν το ίδιο το κείμενο που τίθεται σε ψήφιση, παραπέμπει σε έγγραφα μη επισυναπτόμενα και μη δημοσιοποιημένα;
Όσον αφορά, τώρα, το οικονομικό σκέλος που περιγράφεται στην Έκθεση του Γενικού Λογιστηρίου του Κράτους, τα εξής. Αναφέρεται ρητά ότι, η Συμφωνία προκαλεί δαπάνες για την συμμετοχή της χώρας μας στις συνεδριάσεις του Οργανισμού, συνεισφορές στο κόστος των δραστηριοτήτων του OCCAR και ενδεχόμενες δαπάνες από προσφυγές στα δικαστήρια. 


	Π/φος
	Δ/φος
	Ημερομηνία
	Όνομα αρχείου

	ΓΑΡΔΙΚΑ
	ΓΑΡΔΙΚΑ
	10-11-2025
	FJBE1110.GV1


	

	Με απλά λόγια, η Συμφωνία αυτή ενδέχεται να δημιουργήσει δημοσιονομικές επιπτώσεις απροσδιόριστου ύψους - τονίζουμε απροσδιόριστου ύψους - τις οποίες το ίδιο το Γενικό Λογιστήριο Κράτους (Γ.Λ.Κ.) δηλώνει ότι, εξαρτώνται από πραγματικά περιστατικά. Εντούτοις, κανένα συνοδευτικό στοιχείο δεν μας επιτρέπει να εκτιμήσουμε το εύρος, τουλάχιστο, αυτών των επιπτώσεων. 
Δεν γνωρίζουμε, ποιο είναι το συνολικό οικονομικό αποτύπωμα; 
Ποιο είναι το πλαίσιο κατανομής κόστους; 
Ούτε, ποια είναι η διάρκεια των υποχρεώσεων που αναλαμβάνει η χώρα; 
Από την άλλη πλευρά, εκτός από το δημοσιονομικό υπάρχει και το παραγωγικό ερώτημα. Πού είναι η πρόβλεψη για συμμετοχή της Ελληνικής Αμυντικής Βιομηχανίας (Ε.Α.Β.); 
Το αναφέρουμε συνεχώς, χωρίς δυστυχώς, όπως και άλλοι συνάδελφοι από την αντιπολίτευση, να εισακουγόμαστε ποτέ. 
Πού είναι η δέσμευση για μεταφορά τεχνογνωσίας για υποκατασκευαστικό έργο, για στήριξη των Ελληνικών Ναυπηγείων και των εγχώριων προμηθευτών; 
Δεν θα έπρεπε να υπάρχει; 
Αν η χώρα, απλώς, πληρώνει συμμετοχές και έξοδα, χωρίς να εξασφαλίζει μετρήσιμη παραγωγική ωφέλεια, τότε πρόκειται για μονομερή επιβάρυνση, όχι, σε καμία περίπτωση, για μία στρατηγική συνεργασία. 
Η συνεργασία με τον Organisation Conjointe de Coopération en matière d'Armement/Organisation for Joint Armament Co-operation «OCCAR», όμως, μπορεί, πράγματι, να αποδειχθεί επωφελής για την αμυντική πολιτική και τη βιομηχανία μας, κάτι που, όμως, δεν μπορεί να γίνει με διαδικασίες συνοπτικές, χωρίς πλήρη διαφάνεια και χωρίς κοινοβουλευτικό έλεγχο. 
Η ταχύτητα δεν μπορεί να αντικαθιστά τη θεσμική σοβαρότητα. 
Η ασάφεια δεν μπορεί να βαφτίζεται τεχνικότητα. 
Η δημοκρατία δεν λειτουργεί με τέτοιου είδους αιφνιδιασμούς. 
Η Βουλή οφείλει να γνωρίζει πλήρως τι ψηφίζει, με πλήρη διαφάνεια, όχι να εξουσιοδοτεί στα τυφλά την εκτελεστική εξουσία για μελλοντικές δεσμεύσεις, που ενδέχεται να επιβαρύνουν το Δημόσιο και να περιορίσουν την κυριαρχία μας σε καίριους τομείς. 
Για όλους αυτούς τους λόγους, ζητούμε την αναβολή της Κύρωσης, την απόσυρσή της δηλαδή, την κατάθεση του πλήρους κειμένου της Συμφωνίας και όλων των παραρτημάτων της, καθώς επίσης, την πλήρη οικονομική αποτίμηση από το Υπουργείο Οικονομικών. 
Κάποια στιγμή, πρέπει το Υπουργείο Οικονομικών και το Γενικό Λογιστήριο Κράτους (Γ.Λ.Κ.) να δουλεύουν με πραγματικά στοιχεία και να μας δίνουν σοβαρές πληροφορίες, όχι, απλά τέτοιου είδους γενικότητες. Μόνο έτσι μπορούμε να συζητήσουμε με ειλικρίνεια, σοβαρότητα και σεβασμό προς τους πολίτες και το Σύνταγμά μας, όπως είμαστε υποχρεωμένοι όλοι μαζί. 
Σε κάθε περίπτωση, επιφυλασσόμαστε για την ψήφο μας στην Ολομέλεια. 
Ζητώντας, όμως, ξανά την απόσυρση της Συμφωνίας. 
Ευχαριστώ πολύ, κύριε Πρόεδρε.
ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Προεδρεύων της Επιτροπής): Ευχαριστούμε τον κ. Βιλιάρδο.
Ο Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ», κ. Αλέξανδρος Καζαμίας, απουσιάζει από την αίθουσα και μέχρι να έρθει, το λόγο έχει ο κ. Αποστολάκης.
ΕΥΑΓΓΕΛΟΣ ΑΠΟΣΤΟΛΑΚΗΣ: Σας ευχαριστώ πολύ, κύρει Πρόεδρε.
Κύριε Υφυπουργέ, κυρίες και κύριοι συνάδελφοι, σε συνάφεια του προηγούμενου του θέματος που συζητήσαμε με το παρόν, νομίζω είναι εμφανής. 
Καλούμαστε τώρα να τοποθετηθούμε για τη συμμετοχή της Ελλάδας σε ένα συμμετοχικό αμυντικό Πρόγραμμα, του Προγράμματος Κορβέτας Περιπολίας Πολλαπλών Αποστολών και Αρθρωτής Σχεδίασης [Modular and Multirole Patrol Corvette (MMPC) υπό τη σκέπη του Organisation Conjointe de Coopération en matière d'Armement / Organisation for Joint Armament Co-operation «OCCAR». Όσα έχουν γίνει γνωστά, η ανάπτυξη των συγκεκριμένων Κορβετών, θα γίνει με βάση τη δυνατότητα, να μπορούν τα πλοία να διαμορφωθούν, σύμφωνα με τις ανάγκες κάθε χώρας. 
Είναι αλήθεια ότι, η Ελλάδα είχε ανάγκη να αναβαθμίσει τις δυνατότητες του Πολεμικού Ναυτικού. Δεν είναι κάτι καινούργιο, το γνωρίζουμε και πολλοί από εμάς έχουν προτάξει χρονικά την ικανοποίηση της ανάγκης, έναντι άλλων επιλογών που έχουν γίνει.
 Σε κάθε περίπτωση, να σημειώσω, αρχικά, ότι πρώτης όψεως φαίνεται ως ένα βήμα προς τη σωστή κατεύθυνση, όμως, εδώ είμαστε για να συζητάμε, με σκοπό να αντλήσει η χώρα μας τη μεγαλύτερη δυνατή από τις αποφάσεις που λαμβάνουμε και εδώ μέσα. 

Με αυτά, ως βασικό άξονα, θα ήθελα πρώτα και κύρια να ξεκαθαρίσουμε πως καταλήξαμε στη συγκεκριμένη επιλογή. Έχουν εξεταστεί άλλες; 
Αν ναι, θα πρέπει να μάθουμε ποιες είναι αυτές και ποια ήταν τα κριτήρια για την επιλογή  των MMPC; 
Δεύτερον, θα ξανά πω ότι, η ανάγκη ενίσχυσης της εγχώριας αμυντικής βιομηχανίας κρίνεται επιτακτική σε πολλά επίπεδα. Μέσα σε αυτό το πλαίσιο, η διάθεση εξωστρέφειας είναι θετική. Πρέπει όμως να συνοδεύεται από ενίσχυση της δική μας βιομηχανίας. Τα κόστη που δαπανά η χώρα για Αμυντικές δαπάνες είναι τεράστια και πρέπει να φροντίζουμε να επιστρέφει μέρος τους στην Εθνική Οικονομία και στην Ελληνική κοινωνία. 
Πρέπει, λοιπόν, να διασφαλίσουμε ότι,  η Ελληνική Βιομηχανία θα ωφεληθεί ουσιαστικά τεχνολογικά και παραγωγικά.  Βάση αυτά θα ήθελα να ρωτήσω. Ποιος θα είναι ο ρόλος της χώρας μας, στη Διακυβέρνηση του Προγράμματος; 
Θα έχουμε δικαίωμα ψήφου και λόγου στα τεχνικά ζητήματα για την ανάπτυξη των Κορβετών, ή θα περιοριστούμε σε ρόλο παρατηρητή, εταιρικού αγοραστή; 
Ποια θα είναι στην πραγματικότητα η συμμετοχή της Ελληνικής Βιομηχανίας;
Υπάρχει συγκεκριμένο σχέδιο; 
Υπάρχουν προτάσεις, που μπορούμε να αντιτάξουμε, σε περίπτωση που αντιμετωπίσουμε την αντίθεση άλλων κρατών - μελών;
 Έχουμε προετοιμαστεί, να δεσμευτούμε, να δεσμεύσουμε τους συνομιλητές μας για να ωφεληθεί η χώρα; 
Τέλος και για να καταλήξουμε και στα πολύ ουσιαστικά, θα ήθελα να ρωτήσω, εάν μέσω της Συμμετοχής στο συγκεκριμένο Πρόγραμμα, καλύπτονται και οι ανάγκες του Πολεμικού Ναυτικού; 
Είναι αυτή μια επιλογή, που είναι σύμφωνη με το δικό μας Αμυντικό Επιχειρησιακό Σχεδιασμό;  Έχουμε καταλήξει ως προς αυτό; 
Κυρίως, με  την επιλογή των συγκεκριμένων Κορβετών, θα προχωρήσουμε, δηλαδή,  σε μια φάση παραγωγής; 
Σε αυτή την περίπτωση, έχουμε εξασφαλίσει ότι, αυτό θα γίνει με βάση τις δικές μας ανάγκες ή θα αρκεστούμε, όπως είπα  πάρα πάνω στη  συμμετοχή των προτάσεων των κρατών -μελών, που αποτελούν τον πυρήνα του  OCCAR και κυρίως του συγκεκριμένου Προγράμματος;
Δεν θα αντιτάξω στο ότι, η συμμετοχή σε τέτοια Προγράμματα, μπορεί να είναι ωφέλιμο για τη Χώρα σε πολλά επίπεδα, άλλα για να γίνει αυτό χρειάζεται σχέδιο, προετοιμασία για να εξυπηρετηθεί αυτό το σχέδιο. Είναι κάτι που προανέφερα, η χώρα μας έχει ανάγκη, γιατί  έχουμε τις δυνατότητες και είναι η ώρα να τις αξιοποιήσουμε. 
Δεν μπορεί να γίνεται αποδεκτό, να προχωράμε αυτή τη συμμετοχή  Προγραμμάτων, πριν να  έχουμε εξασφαλίσει τους κατάλληλους όρους. Πρέπει, να έχουμε μια θέση στο Πρόγραμμα που θα εξασφαλίσει ότι, θα έχουμε επιστροφή και σε αξία αλλά και σε τεχνογνωσία και αναπτυξιακή δυνατότητα. 
Σας ευχαριστώ πολύ.
ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Προεδρεύων της Επιτροπής): Ευχαριστώ τον κ. Αποστολάκη. Δεν έχει έρθει ακόμα ο κ. Καζαμίας. Επομένως, διασταλτικά θα ερμηνεύσουμε τους κανόνες της διαδικασίας, ώστε να δοθεί, αν και δεν έχει περατωθεί η διαδικασία των Εισηγητών. Τον λόγο έχει ο κ. Υφυπουργός.  
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Ευχαριστώ πολύ κ. Πρόεδρε, θα ήθελα να κάνω πρώτα ένα σχόλιο, σχετικά με τις τοποθετήσεις των Κομμάτων, πάνω σε τέτοιου είδους Κυρώσεις. Είναι δικαιολογημένες και οι ενστάσεις και οι αμφιβολίες και οι αρνητικές τάσεις, δεν το συζητώ, σε βάση μιας ιδεολογικής προσέγγισης, αλλά αυτό το οποίο πρέπει να μας συνέχει όλους, πρέπει το λέω για τον εαυτό μου, αλλά και για τους συναδέλφους, είναι η έννοια της σαφούς προσχώρησης της χώρας μας σε τέτοιου είδους εργαλεία. Θα τις αποκαλέσουμε εργαλείο αυτές τις Επιστολές. Είμαστε Μέλη μιας Συμμαχίας, η «Συμμαχία» εφευρίσκει διάφορα τέτοια εργαλεία για την προώθηση την κατασκευή διαφόρων Προγραμμάτων και είμαστε καταδικασμένοι, ας το πω έτσι, να προχωρήσουμε σαφέστατα, όπως είπε ο κ. Κατρίνης και ο κ. Κεδίκογλου και όλοι οι συνάδελφοι, με όρους Διαφάνειας και Διασφάλισης της Αμυντικής μας Βιομηχανίας όσον αφορά τη Συμμετοχή της. 
Αυτή η δεύτερη Συμφωνία, Κυρώνει δύο Επιστολές που αφορούν δύο θέματα, στη Συμμετοχή μας στο Πρόγραμμα του Σχεδιασμού και της Ανάπτυξης της Ευρωκορβέτας, θα το αποκαλέσω την αφορμή της συμμετοχής μας για την κατασκευή της Ευρωκορβέτας, ας την πούμε Ευρωκορβέτα και στην αποδοχή των γενικών όρων συνεργασίας μεταξύ της Ελλάδος της Xώρας μας και του OCCAR.

Οι όροι αυτοί αφορούν και στη συμμετοχή σε οποιοδήποτε άλλο μελλοντικό του Πρόγραμμα, το οποίο μπορεί ενδεχομένως να μας ενδιαφέρει. Ελέχθη, εν τω μεταξύ ότι, πως εμείς παρακολουθούμε την όλη διαδικασία στον OCCAR. Ο κύριος Πλοίαρχος πίσω μου, είναι ο αντιπρόσωπος μας στον συγκεκριμένο οργανισμό. Έχει πυκνή εμπειρία, σημαντική εμπειρία όλης αυτής της διαδικασίας και της διάρθρωσης και γενικότερα όλων αυτών τα οποία συνθέτουν την υπόθεση OCCAR. Η συμμετοχή μας λοιπόν στον OCCAR, έναν Οργανισμό ο οποίος συστήθηκε το 2001, έχει διάφορα οφέλη. Θα μου επιτρέψετε να αναφέρω σχηματικά. Πρώτον, είναι ο προτεινόμενος Οργανισμός της European Defence Agency, όσον αφορά τον τομέα των προμηθειών, που σημαίνει ότι, όσα έργα προτείνονται από αυτήν θα συγχρηματοδοτούνται, όπως είναι το Πρόγραμμα της Ευρωκορβέτας, σχηματικά το λέω, που συζητάμε και εκτιμούμε ότι, θα έχουμε μια μείωση του κόστους της κατασκευής με όλο αυτό γύρω στο 30% με 35%.
 Δεύτερον, είναι ότι η συμμετοχή πολλών κρατών δημιουργεί πολλές οικονομίες κλίμακος σε αυτή την προοπτική της κατασκευής μιας τέτοιας πλατφόρμας. Επί παραδείγματι, οι μεγαλύτερες σε όγκο παραγγελίες θα οδηγήσουν, όπως είναι πολύ φυσιολογικό, σε μεγαλύτερο επιμερισμό του κόστους της έρευνας και της ανάπτυξης νέων οπλικών συστημάτων και άρα, σε μειωμένες τιμές ανά μονάδα. 
Μια τρίτη παράμετρος, την οποία δεν πρέπει να αγνοούμε, είναι ότι δίνεται η δυνατότητα σε ελληνικές εταιρείες αμυντικής βιομηχανίας να συμμετέχουν σε κοινά Προγράμματα του Οργανισμού, όπως για παράδειγμα στην πρώτη φάση του Προγράμματος της Κορβέτας. Η ελληνική συμμετοχή εταιρειών έχει ανέλθει στο 8% αυτή τη στιγμή, μιλάμε για τον σχεδιασμό και στόχος μας είναι, αυτό το 8% να αυξηθεί. Ξεκινάμε από τη μελέτη, δεν την έχουμε έτοιμη. Μελετούμε ένα ευρωπαϊκό πλοίο ας το πούμε, όπως λέγαμε κάποτε εθνικό πλοίο. Κύριοι, αυτή είναι η διαδικασία.
Τέταρτον, η συμμετοχή μας στον OCCAR εξασφαλίζει διαφάνεια και ταχύτητα στις διαδικασίες ανάθεσης των Εξοπλιστικών Προγραμμάτων. 
Έρχομαι τώρα στα της διαφάνειας, που ο κ. Κατρίνης ανέφερε, όσον αφορά και τις εγγυήσεις ενός θεσμικού ελέγχου διαδικασιών και ανταγωνισμού. Επικαλεστήκατε την εθνική νομοθεσία. Πρέπει να ξέρουμε και ξέρουμε, νομίζω ότι ξέρετε, ότι η εθνική νομοθεσία έχει θεσπιστεί σύμφωνα και με την περίφημη ευρωπαϊκή οδηγία 81/2009.  Σε ό,τι αφορά τον ν.3978, όλες τις νομοθετικές παρεμβάσεις για τα Εξοπλιστικά Προγράμματα και για τις προμήθειες, πάντα ακούμε τη λέξη ευρωπαϊκή Οδηγία. Η ευρωπαϊκή λοιπόν Οδηγία 81/2009 συνοδεύει τα πάντα και τη ρύθμιση Συμβάσεων στον τομέα της άμυνας και δεν μπορούμε να αμφιβάλλουμε αν ένας ευρωπαϊκός Οργανισμός δεν τηρήσει το ευρωπαϊκό κεκτημένο όσον αφορά τη νομοθεσία. 
Δεύτερον, ζητήσατε να δεσμευτούμε για μελλοντικά Προγράμματα και εσείς είπατε ότι, μας καλείτε να δεσμευτούμε για ευρωπαϊκά Προγράμματα. Εμείς δεν κρύβουμε κάτι. Ξαναλέω  ότι, είναι ένας Οργανισμός εγνωσμένου κύρους, η τεχνογνωσία και οι εγγυήσεις που μας προσφέρει είναι πολύτιμες και νομίζω, όπως είπα και προηγουμένως, ότι η Ευρωκορβέτα αποτελεί αφορμή της εισδοχής μας, της προσχώρησης μας σε αυτό τον Οργανισμό και προσβλέπουμε να απολαύσουμε και άλλα οφέλη από μια τέτοιου είδους συμμετοχή και συνέργεια σε ένα τέτοιο οργανισμό.

Είναι κάτι εξελισσόμενο. Δεν είναι με την διαδικασία των Κωδίκων, όπως συμβαίνει κοινοβουλευτικά. Εδώ είναι κάτι το οποίο εξελίσσεται και δεν μπορεί η Ελλάδα να απουσιάζει. Αυτή είναι η δική μας άποψη, γι’ αυτό καλούμε και ζητούμε την περαιτέρω συμμετοχή και συναίνεση των κοινοβουλευτικών δυνάμεων.
 Όσον αφορά τη συμμετοχή των ελληνικών ναυπηγείων αυτή τη στιγμή, όπως είπα και προηγουμένως και νομίζω το καταλαβαίνετε, βρισκόμαστε σε μια φάση χαρτογράφησης των διαφόρων επιχειρησιακών αναγκών και του σχεδιασμού. Στη φάση αυτή συμμετέχουν, όπως είπα, σε ποσοστό 8% οι ελληνικές εταιρείες. Η συμμετοχή των ελληνικών ναυπηγείων στην κατασκευή των Κορβετών, είναι μία συζήτηση που θα λάβει χώρα σε επόμενη φάση. Και την εμπειρία έχουμε και την τεχνογνωσία και την πολιτική βούληση, αυτή η συμμετοχή να αυξηθεί και να έχουμε μια γενική και ουσιαστική εμπλοκή στο όλο πρόγραμμα.
 Όσον αφορά το SAFE, που πολλές φορές ανέφερε ο κύριος συνάδελφος, είναι ένα χρηματοδοτικό εργαλείο το οποίο μπορεί να βοηθήσει στην προμήθεια αμυντικών εξοπλισμών. Δεν θα καθορίσει το SAFE νέους τρόπους ανάθεσης, ούτε θα έρθει να τα εγκαταστήσει, όπως ελέχθη, το ΚΥΣΕΑ και την επιτροπή Eξοπλιστικών Προγραμμάτων, η οποία παρέχει σύμφωνη γνώμη. Σαφέστατα, χρωστάμε μία συνεδρίαση, η οποία μπορεί αναλυτικά να μιλήσει για το SAFE και θα γίνει αυτή τη συνεδρίαση, όπως έχει δεσμευτεί και ο κύριος Υπουργός και η Επιτροπή. Πάντως οι φόβοι αυτοί είναι αβάσιμοι και δεν πρέπει να κινδυνολογούμε. 
Ο κ. Βιλιάρδος, αναφέρθηκε σε απουσία διαφάνειας. Δεν νομίζω ότι ισχύει αυτό, κύριοι συνάδελφοι. Αν μπείτε στο site της Βουλής, στο συγκεκριμένο Πρόγραμμα, σε συγκεκριμένα έγγραφα, θα δείτε ότι όλα τα συνοδά έγγραφα των επιστολών είναι εκεί. Μπείτε μέσα να δείτε και με τους συνεργάτες σας ερευνήστε, υπάρχουν τα πάντα.
 Αυτά ήθελα να πω σε πρώτη φάση και θα τα πούμε τα υπόλοιπα στην Ολομέλεια μεθαύριο.
ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Προεδρεύων της Επιτροπής): Τον λόγο έχει ο κ. Κατρίνης.
ΜΙΧΑΗΛ ΚΑΤΡΙΝΗΣ (Εισηγητής της Μειοψηφίας): Κύριε Υπουργέ, εγώ δεν κατάλαβα την τοποθέτησή σας και θέλω σας παρακαλώ, αν υπάρχει κάποια απάντηση να την πείτε εδώ στην Επιτροπή, γιατί θα είναι και δεσμευτική για το μέλλον. Η αποδοχή συμμετοχής της χώρας μας σε μελλοντικά Προγράμματα που θα προταθούν από τον OCCAR, θα περνάει μέσα από τη Βουλή ή θα αρκεί η ανταλλαγή επιστολών με την ΓΔΑΕΕ και το Υπουργείου Εθνικής Άμυνας. Γιατί εδώ πρέπει να γνωρίζουμε, κύριε Πρόεδρε, αν με αυτό το οποίο θα ψηφιστεί την Τετάρτη οποιοδήποτε πρόγραμμα του OCCAR, το οποίο τελικά θα συναινέσει η Ελληνική Κυβέρνηση, το Υπουργείου Εθνικής Άμυνας, θα πηγαίνει όπως όλα τα προγράμματα στην Επιτροπή Εξοπλιστικών της Βουλής ή θα αρκεί μόνο αυτή η διαδικασία αλληλογραφίας. Εγώ θέλω μία σαφή απάντηση, αν υπάρχει.
ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»): Αυτή ακριβώς ήταν και η δική μας ένσταση, κύριε Υφυπουργέ. Αυτή ακριβώς ήταν και δική μας ένσταση, όσον αφορά τη διαφάνεια.
 ΜΙΧΑΗΛ ΚΑΤΡΙΝΗΣ (Εισηγητής της Μειοψηφίας): Εδώ υπάρχει μια λογική λευκής επιταγής, ότι ψηφίζουμε τώρα, το είπατε πολύ σωστά. Εγώ σας βγάζω το καπέλο, γιατί είπατε ότι ήταν αφορμή η Κορβέτα. Αυτό μας φοβίζει, ότι με την αφορμή της Κορβέτας έρχεται η Βουλή να δώσει λευκή επιταγή για οποιοδήποτε μελλοντικό Πρόγραμμα του OCCAR, κατευθείαν, χωρίς να υπάρχει διαδικασία κοινοβουλευτικού ελέγχου.
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Αγαπητέ συνάδελφε, όπως πολύ καλά γνωρίζετε, έχουμε τη διασφάλιση και της εσωτερικής, αλλά και της ευρωπαϊκής νομοθεσίας μέσω της Οδηγίας, ένα. Δεύτερο, εμείς εκμεταλλευόμαστε και διεκδικούμε αφορμές για να εμπλουτίσουμε το αμυντικό μας οπλοστάσιο, όπως είναι η Κορβέτα. Τρίτον, όπως γίνεται με την NSPA και την Επιτροπή Εξοπλιστικών Προγραμμάτων της Βουλής, αυτό θα συμβεί και στην περίπτωση αυτή την οποία συζητάμε. Δεν πρέπει να υπάρχει, ούτε ανησυχία, ούτε αίσθημα λευκής επιταγής. Λευκές επιταγές, αυτή η κυβέρνηση, ποτέ δε δίνει και θα ενημερώνεται η Βουλή.

[bookmark: _Hlk213687867][bookmark: _Hlk213687940][bookmark: _Hlk213688041]ΜΙΧΑΗΛ ΚΑΤΡΙΝΗΣ (Εισηγητής της Μειοψηφίας): Εγώ λέω, για την αποδοχή πρόσκλησης από τον OCCAR, αν θα περνάει από τη Βουλή, όπως περνάει τώρα. Τώρα, λέει  η Βουλή, ότι εγώ την επιστολή του OCCAR,  που συμφωνεί ο  Γενικός Διευθυντής Εξοπλισμών, τη φέρνω στη Βουλή για να τη στείλω πίσω στον OCCAR  και να έχει ισχύ.  Κάτι ανάλογο στο μέλλον θα συμβαίνει, με άλλα προγράμματα του OCCAR ή θα πηγαίνει μόνο με επιστολή; 
Δεν ξέρω αν ο εκπρόσωπος μας στον  OCCAR,   μπορεί σε αυτό να μας πει κάτι, τι έχει δει από τις άλλες χώρες μέχρι στιγμής. Είναι ξεκάθαρο, ότι πείτε  θα καταγραφεί και είναι σημαντικό η τοποθέτησή μας κύριε Πρόεδρε, στην Ολομέλεια.
[bookmark: _Hlk213688648]ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Προεδρεύων της Επιτροπής):  Για την διαδικασία, ας δώσουμε το λόγο στον κ. Καζαμία, που  ήρθε.
[bookmark: _Hlk213688906]ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας ): …… (ομιλεί εκτός μικροφώνου)
[bookmark: _Hlk213688958]ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Προεδρεύων της Επιτροπής): Περιμένετε κ. Καζαμία, τελειώσαμε.  
[bookmark: _Hlk213689112]ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. (ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»): …. (ομιλεί εκτός μικροφώνου) 
[bookmark: _Hlk213689344]ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Προεδρεύων της Επιτροπής): Πάντα το λέω. Επειδή ο κ. Καζαμίας, κινείται μεταξύ Επιτροπών Ολομέλειας και άλλων  Επιτροπών ……
[bookmark: _Hlk213689362]ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. (ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»): Δεν διαφωνώ ότι, είναι κρίσιμο κύριε Πρόεδρε, αλλά έρχομαι από Επίκαιρη ερώτηση, έχω την εξεταστική Επιτροπή.
[bookmark: _Hlk213689442]ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Προεδρεύων της Επιτροπής):  Εντάξει.
[bookmark: _Hlk213689770]ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. (ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):   Δεν μπορώ να τα παρακολουθήσω όλα και άμα ο καθένας παρεμβαίνει στη διαδικασία με αυτόν τον τρόπο, δυσκολεύει περισσότερο.
[bookmark: _Hlk213689713]ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Προεδρεύων της Επιτροπής): Θα απαντήσετε  κύριε Υφυπουργέ, στο ερώτημα του κ. Κατρίνη. 
[bookmark: _Hlk213690080]ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας ): …… (ομιλεί εκτός μικροφώνου)
[bookmark: _Hlk213690110]ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Προεδρεύων της Επιτροπής): Τον λόγο έχει τώρα, ο κ. Καζαμίας.
ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. (ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»): Ευχαριστώ, πολύ. Κύριε Πρόεδρε, δεν μπορώ τώρα να μιλήσω,  γιατί πρέπει να πάω στην εξεταστική Επιτροπή. Έκανα μόλις Επίκαιρη Ερώτηση κάτω  στην Ολομέλεια. Το μόνο, που μπορώ να πω τώρα, είναι ότι θα επιφυλαχθούμε διαδικαστικά, έχουμε σοβαρές επιφυλάξεις για την Συμφωνία αυτή και για τη διαδικασία με την ανταλλαγή επιστολών, αλλά και το περιεχόμενό της. Θα αναπτύξω τα επιχειρήματα της « Πλεύσης Ελευθερίας» την Τετάρτη, όταν θα έχουμε τη συζήτηση στην Ολομέλεια.
 Σας ευχαριστώ, πολύ.
[bookmark: _Hlk213690196]ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας ): Εγώ θέλω να πω δυο λόγια για την Ευρωκορβέτα.
[bookmark: _Hlk213690577]ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Προεδρεύων της Επιτροπής): Μισό λεπτό. Ως απάντηση στο ερώτημα του κ. Κατρίνη.
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας ): Να πω για την Ευρωκορβέτα, ότι προφανώς έχετε ενημερωθεί και έχετε διαβάσει, το μακροπρόθεσμο Πρόγραμμα Αμυντικών Εξοπλισμών. Η Κορβέτα, συμπεριλαμβάνεται σε αυτόν στον  12ετές ΜΠΑΕ, δηλαδή, αποτελεί  μια στόχευση του αμυντικού μας σχεδιασμού. Αυτό. Προσπαθούμε, με κάθε μέσον να υλοποιήσουμε τη διασφάλιση της υλοποίησης αυτού του προγράμματος. 
ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Προεδρεύων της Επιτροπής): Υπάρχει κάποιος άλλος που μπορεί να πάρει το λόγο; 
Προφανώς, δεν υπάρχει γιατί όλοι μιλήσατε. Θα μου επιτρέψετε και εμένα μια τοποθέτηση, αν θέλετε που ίσως βοηθήσει τη συζήτηση. Κοιτάξτε, θα ήθελα να διασκεδάσω κάποιες ανησυχίες και να αποσαφηνίσω, αν μπορώ, το πλαίσιο που συζητάμε τώρα. Η συμμετοχή της χώρας στα Προγράμματα του OCCAR, θα έλεγα ότι όπως και σε κάθε πρόγραμμα το οποίο εκπορεύεται από την Ευρωπαϊκή Ένωση και τον ευρωπαϊκό μηχανισμό ασφαλείας  την EDA, είναι επιβεβλημένη. Η μη συμμετοχή πάντα, είναι απείρως χειρότερη σαν επιλογή από την οποιαδήποτε συμμετοχή, ακόμα και αν δεν υπάρξει αποτέλεσμα. 
[bookmark: _Hlk213692207]Το δεύτερο σχόλιο, που θέλω να κάνω, είναι ότι το Πρόγραμμα για την Ευρωκορβέτα, αφορά την ανάπτυξη μιας πλατφόρμας μάχης. Δεν έχει να κάνει με την αγορά αυτής της Κορβέτας, όταν σχεδιαστεί, όταν αναπτυχθεί και όταν γίνει πλέον αντικείμενο αγοράς, δηλαδή, το τελειωμένο προϊόν, το καράβι τύπου Κορβέτας. Αυτή τη στιγμή στην  περιοχή, υπάρχει ένα Πρόγραμμα στο οποίο συμμετέχουν, ως σχεδιάστρια σήμερα, κατασκευάστρια αύριο, ευρωπαϊκές χώρες με ναυπηγική παράδοση και δυνατότητα. Η Ελλάδα, έκρινε ότι επιβάλλεται και αυτή να συμμετέχει σε αυτό το πρόγραμμα και αυτό νομίζω είναι απολύτως φυσιολογικό. Θα ήθελα να κάνω έναν παραλληλισμό με Eyrofighter. Το Eyrofighter, δεν είναι Πρόγραμμα ευρωπαϊκό, αλλά είναι μία κοινή παραγωγή μιας πλατφόρμας ενός αεροσκάφους δηλαδή, προηγμένου, ανάμεσα σε τέσσερις κατασκευάστριες χώρες, Γερμανία, Γαλλία,  Βρετανία και Ισπανία, το οποίο αφότου κατασκευάστηκε, προσφέρεται σε όποιον θέλει να το αγοράσει.
.

Πρόσφατα, στην αγωνία του να καλύψει τα κενά του, ο Τούρκος Πρόεδρος συμφώνησε να αγοράσει «EYROFΙGHTER», τα οποία μάλιστα είναι και πανάκριβα και ίσως αυτός ήταν ένας λόγος που δεν ήταν τόσο δημοφιλή ακόμα και σε συμπαραγωγές χώρες. Επομένως, άλλο να το αναπτύξεις, άλλο να το βγάλεις στην αγορά και άλλο να γίνει η παραγγελία και η αγορά από κάποιες χώρες οι οποίες ενδιαφέρονται. Εδώ, είναι καθαρά το πρώτο κομμάτι.
 Η Ευρωπαϊκή Ένωση αποφάσισε να σχεδιάσει ένα πλοίο τύπου Κορβέτας κλάσης Κορβέτας, δηλαδή μικρότερο από Φρεγάτα σε μήκος και προφανώς σε στελέχωση, αλλά επαρκές όσον αφορά τον οπλισμό και τη δυνατότητα να καλύπτει  μεγάλη γκάμα αποστολών.
Για μένα, όσον αφορά και τη δυνατότητα της χώρας να ναυπηγήσει, αυτό είναι το ιδανικό μέγεθος πλοίου. Το πιο δύσκολο, ενδεχομένως, είναι να μπορεί αύριο η Ελλάδα, να ναυπηγήσει τη δική της Φρεγάτα, καθώς θεωρώ ότι Κορβέτα μπορεί να ναυπηγήσει και νομίζω ότι εδώ ταιριάζει πάρα πολύ στην προσαρμογή και στις δικές μας ναυπηγικές δυνατότητες. 
Επομένως, πρόκειται για τη συμμετοχή στην ανάπτυξη μιας πλατφόρμας, όχι σε ένα συμβόλαιο μελλοντικής αγοράς. Αν το αποτέλεσμα είναι ικανοποιητικό και εάν ενδιαφέρει και τη χώρα μας, η οποία έχει εκδηλώσει ενδιαφέρον για να αποκτήσει αυτό τον τύπο του πολεμικού πλοίου, μακάρι να υπάρξει και απτό αποτέλεσμα με παραγγελία, αλλά αυτό είναι για το απώτερο μέλλον. Αυτό, δεν πρόκειται να γίνει από τη μία μέρα στην άλλη. 
Θυμάμαι για το Πρόγραμμα της Ευρωκορβέτας, πριν καν αναλάβω προσωπικά το Υπουργείο το 2019, καθώς είχε ήδη μπει η χώρα εκεί και είχε ενταχθεί στο Πρόγραμμα της Ευρωκορβέτας, το οποίο βεβαίως εξελίσσεται με αργούς ρυθμούς.
Τώρα, θα πρέπει να επισπευσθούν αυτοί οι ρυθμοί, αλλά ούτε αύριο ή μεθαύριο θα έχουμε κάποιο αποτέλεσμα. Και το τελευταίο σχόλιο που ήθελα να κάνω, είναι ότι δεν πρέπει να γίνεται καμία σύγχυση του προγράμματος αυτού με οτιδήποτε έχει να κάνει με το «SAFE». Το «SAFE» είναι ένα χρηματοδοτικό εργαλείο, το οποίο καλείται να αξιοποιήσει η χώρ προκειμένου να καλύψει κάποιες ανάγκες σε συγκεκριμένους τομείς. Κατά προτίμηση, τεχνολογίες αιχμής, Drown κτλ. και σε συνέργειες όσον αφορά τους όρους συμπαραγωγής και ενός κοινού συστήματος προμηθειών αμυντικών με άλλες ευρωπαϊκές χώρες.
 Επομένως, μη συγχέεται το «SAFE» το οποίο είναι ένα βραχυπρόθεσμης απόδοσης χρηματοδοτικό εργαλείο, με ένα Πρόγραμμα μεσομακροπρόθεσμης απόδοσης που είναι η ανάπτυξη μιας πλατφόρμας, όπως είναι η Ευροκορβέτα. Όμως, δεν έχουμε την πολυτέλεια και νομίζω, δεν θα ήταν όχι μόνο αντιευρωπαϊκό, αλλά και αντιεθνικό να επιλέγουμε να απουσιάσουμε, από οποιοδήποτε τέτοιο πρόγραμμα που αναπτύσσεται στους κόλπους της Ευρωπαϊκής Ένωσης.
Δεν έχουμε αυτή την πολυτέλεια.
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Η Κορβέτα, ως όρος εμπεριέχεται στον ΜΠΑΕ, το οποίο είναι ήδη εγκεκριμένο. Αυτό έχω να πω και έχετε συμμετάσχει όλοι σε αυτή την υπόθεση από πλευράς γνώσης και ενημέρωσης.
ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Προεδρεύων της Επιτροπής): Τον λόγο έχει ο κύριος Μιχαήλ Κατρίνης, Εισηγητής της Μειοψηφίας.
ΜΙΧΑΗΛ ΚΑΤΡΙΝΗΣ (Εισηγητής της Μειοψηφίας): Εγώ, ειλικρινά φεύγω πιο μπερδεμένος. Δηλαδή, ακούω από τον σημερινό Υφυπουργό  της κυβέρνησης, να λέει ότι είναι στο 12ετές (ΜΠΑΕ) η Ευρωκορβέτα και ακούω από εσάς, που ήσασταν πρώην Υπουργός Εθνικής Άμυνας, ότι αυτό δεν είναι για την παραγωγή, αλλά είναι για την ανάπτυξη. Τελικά δεν καταλαβαίνω.
Δεύτερον, θα σας παρακαλέσω για το θέμα του συσχετισμού «SAFE»,  με πολύ σεβασμό να κρατάτε μικρό καλάθι, γιατί μπορεί στην πορεία να μην είναι τόσο από συσχετισμό, όσο νομίζετε.
 Τρίτον, εγώ ειλικρινά δεν φεύγω από την επιτροπή με μία σαφή δέσμευση, το ότι αν κυρωθεί, γιατί θα ακυρωθεί από την πλειοψηφία αυτή η Σύμβαση, η ανταλλαγή Επιστολών την Τετάρτη το απόγευμα, ότι οποιοδήποτε μελλοντικό Πρόγραμμα του OCCAR, που έρχεται σε γνώση του Υπουργείου Εθνικής Άμυνας, θα περνάει με τη ίδια διαδικασία από τη Βουλή.
Εγώ λοιπόν αυτό το πράγμα δεν το έχω ως βεβαιότητα. 
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Το είπα.
ΜΙΧΑΗΛ ΚΑΤΡΙΝΗΣ ( Εισηγητής της Μειοψηφίας):  Γιατί, διαβάζοντας την συγκεκριμένη Κύρωση.
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Το είπα, ξαναπέστε το.
ΜΙΧΑΗΛ ΚΑΤΡΙΝΗΣ (Εισηγητής της Μειοψηφίας): Διαβάζοντας κύριε Υπουργέ  την συγκεκριμένη Κύρωση,  λέει με σαφήνεια ότι, όλες οι προϋποθέσεις δεν θα ισχύουν πλέον για μελλοντικά Προγράμματα.
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Δεν είναι Πρόγραμμα, είναι Πρόγραμμα Σχεδιασμού. 
ΜΙΧΑΗΛ ΚΑΤΡΙΝΗΣ (Εισηγητής της Μειοψηφίας): Του OCCAR, είναι Προγράμματα του OCCAR.
[bookmark: _Hlk213690948]ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Ναι, είναι στην επόμενη φάση,  όπως είπε ο κύριος Υπουργός.
[bookmark: _Hlk213691128]ΜΙΧΑΗΛ ΚΑΤΡΙΝΗΣ ( Εισηγητής της Μειοψηφίας):  Περιμένουμε, λοιπόν, την Τετάρτη που θα συζητηθεί στην Ολομέλεια να μας το πείτε, γιατί ότι ειπωθεί στην Ολομέλεια έχει ισχύ νόμου το ξέρετε, κύριε Υπουργέ.
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Βεβαίως.
[bookmark: _Hlk213691186]ΜΙΧΑΗΛ ΚΑΤΡΙΝΗΣ ( Εισηγητής της Μειοψηφίας):   Αν εσείς ή ο Υπουργός, καθώς δεν ξέρω ποιος θα είναι την Τετάρτη, βγείτε και πείτε το οποιοδήποτε μελλοντικό Πρόγραμμα του (OCCAR).
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας):  Βεβαίως.
[bookmark: _Hlk213691328]ΜΙΧΑΗΛ ΚΑΤΡΙΝΗΣ (Εισηγητής της Μειοψηφίας):   Θα περάσει πάνω από τη διαδικασία του κοινοβουλευτικού ελέγχου μέσω της Βουλής, να κάνουμε τη συζήτηση.
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Όχι, του κοινοβουλευτικού ελέγχου, της νομοθετικής εργασίας.
ΜΙΧΑΗΛ ΚΑΤΡΙΝΗΣ (Εισηγητής της Μειοψηφίας): Της νομοθετικής εργασίας.
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Βεβαίως.
[bookmark: _Hlk213691684]ΜΙΧΑΗΛ ΚΑΤΡΙΝΗΣ (Εισηγητής της Μειοψηφίας): Αυτό, λέω της κοινοβουλευτικής διαδικασίας.
[bookmark: _Hlk213691708]ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας):Και της εκφράσεως γνώμης.  Η Επιτροπή Εξοπλισμών της Βουλής.
ΜΙΧΑΗΛ ΚΑΤΡΙΝΗΣ (Εισηγητής της Μειοψηφίας): Εντάξει.
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας):  Εκφράζει γνώμη για να πάει μετά στο ΚΥΣΕΑ και να εγκριθεί. 
ΜΙΧΑΗΛ ΚΑΤΡΙΝΗΣ (Εισηγητής της Μειοψηφίας):  Ωραία.
[bookmark: _Hlk213692066] 

ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Προεδρεύων της Επιτροπής): Ένα σχόλιο ακόμα. Άλλο αν υπάρχει στον Μεσοπρόθεσμο σχεδιασμό αμυντικών εξοπλισμών, η πιθανή αγορά Κορβέτας και άλλο το ζήτημα της «Ευρωκορβέτας», δηλαδή αυτό του ειδικού Προγράμματος, το οποίο μπορεί να παρέχει, μάλλον, να βγάλει αποτέλεσμα, δηλαδή πλοίο εμπορεύσιμο, που θα μπορούν να προμηθευτούν άλλες χώρες σε «Χ» διάστημα, από σήμερα.
 Η χώρα δεν έχει κρύψει την πρόθεσή της ότι, θα ήθελε να αγοράσει πλοίο τύπου Κορβέτας. Διαπραγματευόμασταν προ ετών και Κορβέτες εκεί, αντί της Belharra.
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Δεν αγοράζουμε, σχεδιάζουμε αυτή τη στιγμή, με αυτό το πράγμα.
ΜΙΧΑΗΛ ΚΑΤΡΙΝΗΣ (Εισηγητής της Μειοψηφίας): Είναι απόφαση, όχι πρόθεση, είναι δεσμευμένα χρήματα.
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Τα 36 δις;
ΜΙΧΑΗΛ ΚΑΤΡΙΝΗΣ (Εισηγητής της Μειοψηφίας): Υπάρχει απόφαση του ΚΥΣΕΑ…
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Βεβαίως.
ΜΙΧΑΗΛ ΚΑΤΡΙΝΗΣ (Εισηγητής της Μειοψηφίας): Που λέει ότι «εμείς θα διαθέσουμε αυτό το ποσό για να πάρουμε Κορβέτες». Τώρα δεν ξέρω αν θα είναι αυτές οι Κορβέτες ή άλλο;
ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Προεδρεύων της Επιτροπής): Αυτό είναι το θέμα.
ΜΙΧΑΗΛ ΚΑΤΡΙΝΗΣ (Εισηγητής της Μειοψηφίας): Ναι, γιατί εδώ τώρα βλέπετε ότι οι απόψεις διίστανται. Αλλά είναι απόφαση, δεν είναι πρόθεση.
ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Προεδρεύων της Επιτροπής): Κύριε Υπουργέ, να διασαφηνίσετε κάτι;
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Όχι, το είπα και προηγουμένως και στην Ολομέλεια, θα πούμε περισσότερο και θα απαντήσω περαιτέρω και στα θέματα. Βεβαίως.
ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Προεδρεύων της Επιτροπής): Κυρίες και κύριοι συνάδελφοι, εδώ ολοκληρώθηκε η συζήτηση επί του σχεδίου νόμου του Υπουργείου Εθνικής Άμυνας «Κύρωση της Επιστολής Προσφοράς του Προέδρου του Διοικητικού Συμβουλίου του Οργανισμού για τη Συνεργασία στους Κοινούς Εξοπλισμούς OCCAR και της Επιστολής Αποδοχής του Γενικού Διευθυντή της Γενικής Διεύθυνσης Αμυντικών Εξοπλισμών και Επενδύσεων, οι οποίες από κοινού συναποτελούν τη Συμφωνία μεταξύ του OCCAR και της Κυβέρνησης της Ελληνικής Δημοκρατίας, σχετικά με τη διαχείριση του Προγράμματος της «Ευρωκορβέτας» και όλων των μελλοντικών Προγραμμάτων στα οποία η Ελληνική Δημοκρατία, επιθυμεί να συμμετάσχει».
Στο σημείο αυτό προχωράμε στη διαδικασία ψηφοφορίας.
Τον λόγο έχει ο Εισηγητής της Πλειοψηφίας, κ. Ιωάννης Παππάς. 
ΙΩΑΝΝΗΣ ΠΑΠΠΑΣ (Εισηγητής της Πλειοψηφίας): «Υπέρ».
ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Προεδρεύων της Επιτροπής):Τον λόγο έχει ο Εισηγητής της Μειοψηφίας, κ. Μιχαήλ Κατρίνης.
 ΜΙΧΑΗΛ ΚΑΤΡΙΝΗΣ (Εισηγητής της Μειοψηφίας): «Επιφύλαξη».
ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Προεδρεύων της Επιτροπής): Τον λόγο έχει ο Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ», κ. Συμεών Κεδίκογλου.
ΣΥΜΕΩΝ ΚΕΔΙΚΟΓΛΟΥ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»): «Επιφύλαξη».
ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Προεδρεύων της Επιτροπής): Τον λόγο έχει ο Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ», κ. Νικόλαος Παπαναστάσης.
ΝΙΚΟΛΑΟΣ ΠΑΠΑΝΑΣΤΑΣΗΣ( Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»): «Κατά».
ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Προεδρεύων της Επιτροπής): Η Ειδική Αγορήτρια της Κ.Ο. «ΝΕΑ ΑΡΙΣΤΕΡΑ», κυρία Θεοπίστη (Πέτη) Πέρκα, δήλωσε «Επιφύλαξη».
Ο Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ-ΚΥΡΙΑΚΟΣ ΒΕΛΟΠΟΥΛΟΣ», κ. Βασίλειος Βιλιάρδος, δήλωσε «Επιφύλαξη».
Ο Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”», κ. Γεώργιος Ρούντας, δήλωσε «Επιφύλαξη». 
Ο Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ», κ. Αλέξανδρος Καζαμίας, δήλωσε «Επιφύλαξη».
Συνεπώς, το ως άνω σχέδιο νόμου του Υπουργείου Εθνικής Άμυνας, γίνεται δεκτό, επί της αρχής, επί των άρθρων και επί του συνόλου, κατά πλειοψηφία.
Λύεται η συνεδρίαση. 
Σας ευχαριστώ.
        
   
 Στο σημείο αυτό έγινε η γ΄ ανάγνωση του καταλόγου των μελών της Επιτροπής. 
Παρόντες ήταν οι Βουλευτές κ.κ. Αβραμόπουλος Δημήτριος, Αμυράς Γεώργιος, Αυγερινοπούλου Διονυσία - Θεοδώρα, Βασιλειάδης Βασίλειος (Λάκης), Βορίδης Μαυρουδής (Μάκης), Βούλτεψη Σοφία, Γκολιδάκης Διαμαντής, Δημοσχάκης Αναστάσιος (Τάσος), Καββαδάς Αθανάσιος, Καιρίδης Δημήτριος, Καραμανλής Αχ. Κωνσταντίνος, Καράογλου Θεόδωρος, Κατσανιώτης Ανδρέας, Κελέτσης Σταύρος, Κτιστάκης Ελευθέριος, Κωνσταντινίδης Ευστάθιος, Λιούτας Αθανάσιος, Νικολακόπουλος Ανδρέας, Οικονόμου Βασίλειος, Παναγιωτόπουλος Νικόλαος, Παππάς Ιωάννης, Ρουσόπουλος Θεόδωρος (Θόδωρος), Στυλιανίδης Ευριπίδης, Στυλιανίδης Χρήστος, Συρίγος Ευάγγελος (Άγγελος), Υψηλάντης Βασίλειος - Νικόλαος, Χατζηδάκης Διονύσιος, Χατζηβασιλείου Αναστάσιος (Τάσος), Χρυσομάλλης Μιλτιάδης (Μίλτος), Γιαννακοπούλου Κωνσταντίνα (Νάντια), Κατρίνης Μιχαήλ, Μάντζος Δημήτριος, Μιχαηλίδης Σταύρος, Μπιάγκης Δημήτριος, Νικητιάδης Γεώργιος, Γεροβασίλη Όλγα, Κασιμάτη Ειρήνη (Νίνα), Κεδίκογλου Συμεών, Πολάκης Παύλος, Ψυχογιός Γεώργιος, Δελής Ιωάννης, Μεταξάς Κωνσταντίνος Βασίλειος, Παπαναστάσης Νικόλαος, Συντυχάκης Εμμανουήλ, Αναγνωστοπούλου Αθανασία (Σία), Πέρκα Θεοπίστη (Πέτη), Βιλιάρδος Βασίλειος, Φωτόπουλος Στυλιανός, Ρούντας Γεώργιος, Καζαμίας Αλέξανδρος, Αποστολάκης Ευάγγελος, Γαυγιωτάκης Μιχαήλ και Σαράκης Παύλος.


Τέλος και περί ώρα 17.15΄ λύθηκε η συνεδρίαση.


Ο ΠΡΟΕΔΡΕΥΩΝ ΤΗΣ ΕΠΙΤΡΟΠΗΣ

ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ

